Summary: Tuomittu suunnitteli aiemmin iskua Helsingin yliopistolle.

Helsingin käräjäoikeus on tuominnut asekaupan väkivaltaista ryöstöä hautoneen miehen kymmenen kuukauden ehdottomaan vankeusrangaistukseen. Mies tuomittiin muun muassa törkeän ryöstön valmistelusta.
 Mies laittoi viime vuoden joulukuussa Tor-verkon palstalle ilmoituksen, jossa haki kumppania suorittamaan "hieronnan".
 – Hieronta on slangisana joukkomurhalle, tuomittu kertoi Helsingin käräjäoikeudessa toteavaan sävyyn.
 Käräjäoikeus katsoo, että mies ihannoi joukkomurhia ja niiden tekijöitä ja kertoi viesteissään haaveilleensa useita vuosia tekevänsä sellaisen.
 – Käräjäoikeus tekee viestittelystä sen johtopäätöksen, että ainakin yhtenä motiivina joukkosurmalle (olisi) kostaa hänen aikaisemmin kärsimänsä vääryys.
 Oikeuden mukaan mies on tuntenut vihaa järjestäytynyttä yhteiskuntaa kohtaan.
 Syyttäjä ei kuitenkaan vaatinut miehelle tuomiota joukkomurha-aikeista, koska varsinaista suunnitelmaa ei ollut ja pelkistä pahoista aikeista ei voi rangaista.
 Syyttäjä katsoi, että miehen tarkoituksena oli tappaa tai pahoinpidellä asekaupan työntekijä. Syyttäjä vaati ensisijaisesti rangaistusta törkeän henkeen tai terveyteen kohdistuvan rikoksen valmistelusta. Oikeuden mukaan tästäkin puuttui yksityiskohtainen suunnitelma, ja mies tuomittiin törkeän ryöstön valmistelusta.
 Viestitteli tietämättään peitepoliisin kanssa – kiinni hotellista
 Mies jäi kiinni, koska kumppaniksi asekaupan ryöstöön valikoitui keskusrikospoliisin peitepoliisi, joka otti mieheen yhteyttä ilmoituksen perusteella.
 Peitepoliisin ja miehen keskusteluissa 28-vuotias mies puhuu muun muassa itsemurhasta ja kertoo, että haluaisi tappaa samalla useita ihmisiä. Hän oli myös katsellut väkivaltavideoita ja hakenut paljon tietoa kouluampujista ja joukkosurmista.
 Poliisi myötäili keskusteluja ja esittäytyi 23-vuotiaaksi masentuneeksi, mutta työssäkäyväksi kouvolalaiseksi. Hän ryyditti viestejään hymiöillä, pyrki vaikuttamaan nuorelta ja kertoi pyydettäessä muun muassa väkivaltavideoiden katselustaan.
 Lopulta peitepoliisi sai miehen tulemaan Omena-hotellille Helsinkiin, missä mies otettiin kiinni.
 Vetosi oikeudessa päihteisiin ja pahaan oloon
 Tuomittu kiisti suunnitelleensa asekaupan ryöstöä tai joukkosurmaa. Hän kertoi oikeudessa, että oli kuluttanut syksyllä aikaa erilaisten päihteiden, kuten lääkkeiden ja huumeiden, parissa. Hän myös totesi, ettei saanut vankilasta vapauduttuaan mitään tukea.
 – Tässä kysymys on ollut pelkästään pahoista ja huonoista ajatuksista, joita hän on purkanut tuolla internetissä. Hänellä on ollut jossain määrin itsetuhoisia ajatuksia ja hän on halunnut keskustella niistä jonkun kanssa, miehen asianajaja Antti Kortelainen sanoi oikeudessa.
 Mies tuomittiin törkeän ryöstön valmistelun lisäksi sukupuolisiveellisyyttä loukkaavan lasta esittävän kuvan hallussapidosta, sillä hänen koneeltaan ja puhelimeltaan löytyi lapsipornoa. Lisäksi hänet tuomittiin toisen vahingoittamiseen soveltuvan esineen tai aineen hallussapidosta ja huumausaineen käyttörikoksesta.
 Hänen hallussaan oli oikeuden mukaan puukko ja vähäinen määrä Subutexia.
 Suunnitteli aiemmin joukkosurmaa yliopistolle
 Mies on aiemmin tuomittu joukkosurman valmistelusta Helsingin yliopistolle vuosina 2013–2014. Tarkoituksena oli oikeuden mukaan tappaa 50 ihmistä.
 Miehelle langetettiin yliopistoiskun suunnittelusta kolmen vuoden ja yhden kuukauden vankeustuomio. Tuomio pysyi hovioikeudessa, eikä korkein oikeus antanut miehelle valituslupaa.
 Oikeuden mukaan hän suunnitteli iskua naisen kanssa, joka jätettiin syyntakeettomana rangaistukseen tuomitsematta. Tuolloin suunnitelma ehti pitkälle, sillä kaksikolla oli hallussaan muun muassa varsijousi, käsirautoja, patruunoita, kaksi varusteliiviä, kaksi kaasunaamaria sekä erilaisia myrkkykaasun valmistukseen sopivia välineitä.
 Aiemmasta tuomiosta käy ilmi, että mies on käyttänyt hieronta-sanaa myös yliopistoiskun aikana tarkoittamaan sanaa joukkomurha. Tuolloin oikeus totesi, että hieronta-sanaa on käytetty tässä yhteydessä englanninkielisten sanojen "Massage" ja "Massacre" samankaltaisuuden vuoksi.
 Lue myös:
 Helsingin yliopistolle iskua suunnitellut mies valmisteli aseliikkeen ryöstöä
 Helsingin yliopistolle joukkosurmaa suunnitellut mies taas syytteeseen vakavan väkivaltarikoksen valmistelusta
 22.3.2019 klo 17.05 Juttua päivitetty kauttaaltaan.

Mies suunnitteli asekaupan väkivaltaista ryöstöä, haaveili "hieronnasta" ja haksahti peitepoliisiin haaviin – 10 kuukautta vankeutta


Summary: Mahdolliset oikeusseuraamukset olisivat perintöä Alcatel-Lucentin ostosta vuonna 2015.

Elektroniikan ja sähkölaitteiden valmistus

Nokian kurssi on ollut perjantaina voimakkaassa laskussa Helsingin pörssissä. Yhtiön osakekurssi oli noin seitsemän prosenttia pakkasen puolella iltapäivällä.
 Mahdollisena syynä pidetään Nokian torstaina Yhdysvaltain arvopaperiviranomaiselle toimittamaa raporttia, jossa yhtiö kertoo pitävänsä mahdollisena, että sitä odottavat oikeusseuraamukset perintönä vuoden 2015 Alcatel-Lucent-kaupasta. Nokia pitää sakkorangaistuksia mahdollisena.
 Mahdollisten rangaistusten syynä ovat yhtiöiden integraatiossa ilmi tulleet epäselvyydet Alcatel-Lucentin toiminnassa.
 – Integraatioprosessimme aikana on tullut ilmi tiettyjä huolta herättäviä piirteitä entisen Alcatel-Lucentin liiketoiminnassa. Olemme käynnistäneet sisäisen tutkinnan ja kertoneet tapauksesta asianmukaisille viranomaisille vapaaehtoisesti, ja teemme heidän kanssaan yhteistyötä, Nokia kirjoittaa raportissaan sivulla 74.
 – Asian ratkaisusta voi seurata rikos- tai siviilioikeudellisia seuraamuksia, joihin kuuluu sakkorangaistusten mahdollisuus. Sillä voi olla haitallinen vaikutus liiketoimintaamme, tavaramerkkiimme, maineeseemme ja taloudelliseen asemaamme, raportti jatkaa.
 Raportissa ei kuvailla tarkemmin Alcatel-Lucentin toiminnan epäselvyyksiä. Asiasta kertoi Suomessa  ensimmäisenä Kauppalehti .
 Nokia: Tutkinta varhaisessa vaiheessa
 Nokia osti ranskalaisen verkkoyhtiö Alcatel-Lucentin kokonaisuudessaan 15,6 miljardin euron hintaan vuonna 2015.
 Nokia kommentoi kaupan jälkipyykin tutkintaa STT:lle sähköpostitse lähettämällään lausunnolla.
 – Jotta voimme varmistaa lakien ja sääntöjen täyden noudattamisen, tutkimme nyt suurella tarkkuudella tiettyjä tapahtumia entisessä Alcatel-Lucentin liiketoiminnassa. Vaikka tutkinta on vielä varhaisessa vaiheessa, varovaisuuden vuoksi ja läpinäkyvyyden hengessä Nokia on ottanut yhteyttä asianmukaisiin viranomaisiin tästä tutkinnasta, yhtiö kertoo.
 Yhtiö ei avaa tarkemmin sitä, mitä epäselvyyksiä Alcatel-Lucentin toiminnasta on löytynyt.
 Myös Iranin-pakotteet mainittiin riskinä
 Yhdysvaltain viranomaisille luovutetussa raportissaan Nokia mainitsee riskitekijänä myös Iranin, jonka kanssa käytävä kauppa on tällä hetkellä suuri riidanaihe Yhdysvaltain ja EU-maiden ulkopoliittisen johdon välillä.
 Yhdysvaltain presidentti Donald Trump irtisanoutui maansa Iranin ydinsopimuksesta viime vuonna ja palautti maan vastaiset talouspakotteet, mutta EU-maat ovat pysytelleet sopimuksessa, mikä on jättänyt eurooppalaisyritykset hankalaan asemaan.
 – Yhdysvaltain muuttuneet ulkopoliittiset ja taloudelliset pakotteet tekevät tarpeelliseksi arvioida uudelleen toimintaamme Iranissa. Tämä saattaa johtaa liiketoimintamme merkittävään pienentämiseen, Nokia kertoo.
 Nokia kertoo sen Iranin-liiketoiminnan liittyvän telekommunikaatiokaluston myyntiin alueella. Nokian mukaan se ei myy teknologiaa sotilaalliseen käyttöön tai kansalaisten valvontaan.
 Nokia kertoi sillä olleen reilut 80 työntekijää Iranissa vuoden 2018 lopulla kahdessa toimipisteessä.

Nokian kurssi laskussa – yhtiö pelkää saavansa sakot Yhdysvalloissa


Summary: 82-vuotias Abdelaziz Bouteflika on ilmoittanut, ettei asetu enää ehdolle presidentinvaaleissa.

Algeriassa mielenosoitukset maata kaksi vuosikymmentä hallinnutta presidentti  Abdelaziz Bouteflikaa  vastaan ovat jatkuneet.
 Eri puolilla maata mielenosoituksiin on osallistunut jopa satojatuhansia ihmisiä.
 Bouteflika ilmoitti helmikuussa asettuvansa ehdolle huhtikuussa pidettävissä presidentinvaaleissa. Hän on sittemmin perunut aikeensa.
 Mielenosoittajille tämä ei kuitenkaan riittänyt, vaan he vaativat Bouteflikaa eroamaan virastaan välittömästi.
 82-vuotias Bouteflika on kärsinyt terveysongelmista ja ollut hoidossa Sveitsissä.
 Lue myös:
 Analyysi: Algerian vanhojen miesten valtaa kaadetaan kaduilla – nuoret ja naiset eturintamassa
 Algerian uuteen hallituksen mukaan naisia ja nuoria – mielenosoitukset jatkuvat

Sadattuhannet osoittivat mieltään pitkäaikaista hallitsijaa vastaan Algeriassa


Summary: Turkkilaissyntyinen syytetty on myöntänyt syyllisyytensä tuomarille.

37-vuotias, turkkilaissyntyinen syytetty on myöntänyt ampuneensa raitiovaunussa Hollannissa, Utrechtissa maanantaina. Motiivia pidetään terroristisena. Viranomaiset tutkivat myös mahdollisuutta, että hänellä oli lisäksi muita, henkilökohtaisia motiiveja iskulleen.
 Iskussa kuoli kolme ihmistä, kolme loukkaantui vakavasti.
 Syytetty sanoo toimineensa yksin.
 Lue lisää:
 Utrechtin raitiovaunuampumisen pääepäilty saa terrorismisyytteen
 Neljäs Utrechtin ampumavälikohtaukseen mahdollisesti liittyvä henkilö on pidätetty
 Syyttäjät: Yhteyttä Utrechtin hyökkääjän ja uhrien välillä ei ole löytynyt, terrorismitulkintaa tukee pakoautosta löytynyt viestilappu

Utrechtin ampuja myönsi syyllisyytensä ja väitti toimineensa yksin


Summary: Nasa toivoo, että yleisö osallistuu kuvien kehittämiseen.

Yhdysvaltain avaruushallinnon Nasan avaruusluotain Juno lähettää komeita kuvia Jupiter-planeetasta.
 Nasa tarjoaa Junon lähettämiä kuvia tieteestä kiinnostuneiden kansalaisten käytettäväksi ja kehitettäviksi.
 BBC  on julkaissut poikkeuksellisen hyvin onnistuneen otoksen, joka on koottu kolmesta erillisestä kuvasta ja jonka värejä on vahvistettu. Kuvan tekijän nimi on  Kevin M. Gill .
 Kuvasta erottuvat komeasti planeetan eteläisen pallonpuoliskon myrskyt ja kuuluisa "Punainen piste".
 Punainen piste on valtava myrsky, jonka tiedetään pysyneen koossa jo satoja vuosia. Tutkijat eivät ole vieläkään saaneet tarkkaa käsitystä siitä, mistä syystä Punainen piste on pysynyt koossa näin kauan, eikä se ole hajonnut planeetan kaasukehään.

Avaruusluotain Juno lähettää entistä komeampia kuvia Jupiterista


Summary: Marokkolainen Imane Fadil kuoli milanolaisessa sairaalassa 1. maaliskuuta. Hän oli kertonyt pelkäävänsä myrkytetyksi joutumista.

Marokkolaisen mallin  Imane Fadilin  ruumiista ei ole lisätutkimuksissa löydetty radioaktiivisia aineita.
 Alustavissa tutkimuksissa aineita oli näkynyt, minkä johdosta viranomaiset aloittivat hänen kuolemastaan murhatutkimukset.
 Fadil oli yksi avaintodistajista entisen pääministerin  Silvio Berlusconin  vastaisessa oikeudenkäynnissä niin sanotuista bunga bunga -juhlista.
 Berlusconi tuomittiin oikeudessa seksin ostamisesta alaikäiseltä prostituoidulta, joskin tuomio kumottiin myöhemmin.
 Hän oli parhaillaan kirjoittamassa kirjaa Berlusconin juhlista ja kokemuksistaan siihen liittyneessä oikeudenkäynnissä.
 Fadil oli kertonut ystävilleen ja lakimiehelleen pelkäävänsä, että hänet myrkytetään.
 Lue myös:
 BBC: Imane Fadil death: No radioactivity in 'bunga bunga' model

Berlusconia vastaan todistaneen bunga bunga -mallin ruumiista ei löytynyt radioaktiivisia aineita


Summary: Ilmaston muuttajat, osa 1/4: Atte Ahokas ei mene kouluun, jotta Suomi kääntäisi ilmastopolitiikkansa suunnan.

Kuka? Atte Ahokas, Suomen tunnetuin ilmastolakkoileva koululainen. Syntynyt vuonna 2003. Käy tällä hetkellä yhdeksättä luokkaa Jokioisilla. Haluaa, että Suomi vähentää radikaalisti päästöjä, kasvattaa hiilinielujen määrää ja ottaa ilmastopolitiikassa kansainvälisen johtajuusaseman.
 Käyn koulussa neljänä päivänä viikossa, perjantaisin olen lakossa.    Atte Ahokas
 "Aloitin ilmastolakon vähän ennen joulua.
 Käyn koulussa neljänä päivänä viikossa, perjantaisin olen lakossa. Silloin menen jonkin päättävän elimen luokse kylttien kanssa. Minulla on pari kylttiä, joita käytän paljon, mutta ne ovat pelkkää pahvia ja alkaneet kärsiä Suomen talviolosuhteissa.
 Yritän rakentaa ilmastolakkoilun liikettä Suomessa.
 Tammikuussa järjestin ilmastolakon kotipaikkakunnallani Jokioisilla. Kaikki oppilaat saivat mennä lakkoon, jos opettaja antoi luvan.
 Istuimme kirjaston rappusilla, juttelimme ilmastonmuutoksesta ja mietimme, mitä me nuoret voisimme tehdä. Itse yritän vähentää lihan syömistä, ja kotona on aloitettu muovin kierrättäminen. Mietin paljon kulutuskulttuuria. Kaikissa arjen valinnoissa pitäisi ajatella, onko tämä oikeasti tarpeellista ja olisiko tästä jokin ekologisempi vaihtoehto.
 Greta on meille inspiraation lähde ja liikkeen edustaja.  Atte Ahokas
 Ensimmäisen lakon jälkeen on ollut paljon haastatteluja ja tapahtumia.  Se on tärkeää, koska me nuoret emme saa äänestää. Meidän täytyy vaikuttaa mediassa ja somessa.
 Pidämme paljon yhteyttä kansainvälisten ilmastolakkoilijoiden kanssa. On videopuheluita ja organisointikokouksia. Johtajaa meillä ei ole. Greta on meille inspiraation lähde ja liikkeen edustaja.
 Meillä on muutama perusperiaate:  päästöt alas  ja  ei väkivaltaa . Niiden sisällä jokainen saa tehdä mitä haluaa.
 Välillä käyn neuvomassa nuoria, jotka suunnittelevat lakkoon menemistä. Neuvon, että kannattaa olla yhteydessä paikallismedioihin ja kertoa tapahtumasta. Sosiaalisessa mediassa kannattaa kertoa lakosta kavereille, ja poliisille pitää tehdä ilmoitus mielenilmauksesta.
 Puolessa vuodessa liike on kasvanut paljon. Kun tulee kesä ja lämpimämmät säät, yritämme järjestää muitakin aktiviteetteja.
 Atte Ahokas sanoo, että hänen lakkoiluunsa on suhtauduttu yllättävän positiivisesti. Antti Haanpää / Yle
 Joiltain koulukavereilta on tullut negatiivista huutelua, ja äiti kysyi, onko tämä rakentava tapa vaikuttaa.   Atte Ahokas
 Olen yllättynyt siitä, miten huonosti suomalaiset ovat lähteneet mukaan.  Olen puhunut lakoista niile, jotka ovat jo valmiiksi olleet kiinnostuneita ilmastoasioista. Heistä monet ovat vähän hikkejä, eivätkä halua olla koulusta pois.
 Minun lakkoiluuni on suhtauduttu yllättävän positiivisesti. Joiltain koulukavereilta on tullut negatiivista huutelua, ja äiti kysyi, onko tämä rakentava tapa vaikuttaa. Sen jälkeen kun pääsin A-studioon, äitikin myönsi, että on se ihan hyvä.
 Olen käyttänyt ilmastoasioihin viime kuukausina paljon aikaa. Koulussa on tulossa jonkin verran kokeita, joten jakson lopusta tulee varmaan aika raskas. Pitäisi tehdä yhteiskuntaopin tutkielma ja äidinkielen kirjaessee. Ruotsissa on s-passiivia ja jotain muita kielioppiasioita.
 Nyt meidän on pakko toimia, koska poliitikot ovat epäonnistuneet ja pettäneet meidän sukupolvemme.   Atte Ahokas
 Tavoitteemme on, että Suomi kääntää ilmastopoliittisesti täysin suuntansa . Päästöjä täytyy vähentää radikaalisti, kasvattaa hiilinieluja ja ottaa kansainvälinen johtajuusasema ilmastopolitiikassa.
 On harhaluulo, ettei meidän elinaikanamme tapahdu mitään. Elämme niin globalisoituneessa maailmassa, että vaikka katastofit eivät iskisi suoraan Suomeen, vaikutukset voivat näkyä täälläkin tosi radikaalisti.
 On vähän epäreilua, että nuorten täytyy nyt toimia vetäjinä. Ei ole meidän työmme hoitaa näitä asioita, se on poliitikkojen työ. Nyt meidän on pakko toimia, koska poliitikot ovat epäonnistuneet ja pettäneet meidän sukupolvemme. Jos päästöjä ei saada laskuun, ei pian enää ole Suomea. Ei ole enää kuluttajia, tuottajia ja valtiota, jos kaikki on tuhoutunut.
 Ilmastoahdistus on auttanut minua toimimaan.
 Aion jatkaa aktivismia niin kauan kuin jaksan. Välillä tulee sellainen olo, että voisi vain mennä sänkyyn makaamaan, mutta on tämä ollut tosi palkitsevaa ja mukavaa. Olen voinut paremmin sen jälkeen, kun menin ilmastolakkoon ja aloin tehdä jotain konkreettista.
 Ahdistus on kadonnut."
 Atte Ahokas uskoo, että ilmastonmuutoksen vaikutukset heijastuvat tavalla tai toisella Suomeenkin. Antti Haanpää / Yle

16-vuotias Atte Ahokas on perjantaisin lakossa: "Poliitikot ovat epäonnistuneet ja pettäneet meidän sukupolvemme"


Summary: Yle seuraa eduskuntavaalien alla puolueiden ja ehdokkaiden vaalipuheita, ja tarkistaa väitteiden todenperäisyyden.

Köyhtyykö Suomi kymmeniä miljoonia, kun nuuskan myynti ei ole sallittua? Onko täkäläinen liha ekologisempaa kuin riisi tai banaanit? Onko Suomi vanhoilla autoilla kyllästetty Euroopan Kuuba?
 Ylen faktantarkistukseen valitaan lausuntoja, jotka sisältävät tarkistettavissa olevan faktan. Emme tutki mielipiteitä emmekä poliitikkojen arvioita tulevaisuudesta.
 Väitteitä arvioidaan viisiportaisella asteikolla. Jos väitteen faktat täsmäävät, se on totta, mikäli eivät, se on väärin.
 Jos väite on oikeilla jäljillä, mutta epätarkka, saa se leiman enimmäkseen totta. Mikäli väitteessä on virhe, mutta sen kaikkien faktojen ei voi suoraan sanoa olevan väärin tai jos se sisältää väärin tulkittuja tosiasioita, saa se leiman enimmäkseen väärin. Mikäli faktat ovat sellaisia, ettei niiden todenperäisyyttä voi arvottaa, katsotaan väite tulkinnanvaraiseksi.
 Asteikon ääripäiksi valittiin nimenomaan totta-väärin, koska emme ota kantaa siihen, esittikö poliitikko virheellisen väitteen tietoisesti, eli valehteliko hän, vai oliko kyseessä vilpitön erhe.
 Seuraamme muun muassa lehtihaastatteluissa ja vaalitenteissä esitettyjä väitteitä.
 Koska vaalipuheita lauotaan monissa tilanteissa, emme pysty seuraamaan kaikkia väitteitä. Siksi pyysimme apua myös yleisöltä. Saimme päivässä noin 170 vinkkiä tarkistettaviksi väitteiksi.  Vinkkejä voi edelleen lähettää osoitteeseen   faktantarkistus@yle.fi , tai antaa lomakkeella,  joka löytyy täältä .
 Jotta väite olisi tarkistettavissa, tarvitsemme mahdollisimman tarkasti tiedon siitä, missä ja milloin väite on lausuttu, ja mikä on ollut sen tarkka sanamuoto. Vinkkejä toivotaan erityisesti tuoreista lausunnoista.
 Tähän artikkeliin olemme koonneet poliitikkojen väitteitä, joiden tarkistamista meiltä yleisövihjeissä useimmin pyydettiin.
 Seuraavan laajemman koosteen julkaisemme ensi viikolla.
 Sipilä otti varaslähdön velkapuheillaan
 Väite:  Julkisen talouden velaksi eläminen on saatu loppumaan keskustan johdolla. Emme elä enää velaksi nuorten kustannuksella.
 Lähteet :  Keskustan vaaliohjelma ,  puoluejohtaja  Juha Sipilän  puhe Ylen vaalitentissä 20.3.

 Tuomio:  Ei pidä sikäli paikkaansa, että valtion ja kuntien talous on yhä alijäämäinen.
 Valtion velan kasvu pysähtyi kyllä viime vuonna ja velkaa pystyttiin jopa lyhentämään, mutta kyse oli osin kertaluonteisista tekijöistä, kuten osakkeiden myyntituloista ja siitä, että valtionyhtiö Finnvera maksoi velkansa valtiolle ennenaikaisesti takaisin. Kuntataloudessa menot ovat kuitenkin suuremmat kuin tulot ja valtion budjettikin on tänä vuonna alijäämäinen, vahvistaa finanssineuvos  Marja Paavonen  valtiovarainministeriöstä.
 Sipilän hallitus ilmoitti ohjelmassaan tavoittelevansa sitä, että velaksi eläminen lopetetaan vuonna 2021. On kuitenkin ennenaikaista sanoa, että tämä olisi jo tapahtunut. Paavonen sanoo, että viimeisimpien ennusteiden perusteella tasapainon tuntumaan päästään 2020-luvun puolella.
 Juha Sipilä. Derrick Frilund / Yle
 Sipilä liioitteli hallituksen vaikeaa lähtötilannetta
 Väite:  Sipilän hallitus lähti tilanteesta, jossa velkaa tuli ”miljoona euroa tunnissa, yötä päivää, pyhää, arkea”.
 Lähde : Keskustajohtaja Sipilä  Ylen vaalitentissä 20.3.

 Tuomio:  Valtiokonttorista kerrotaan Ylelle, että Sipilän hallituksen aloittaessa vuoden 2015 lainanottotarpeeksi arvioitiin 5,2 miljardia euroa. Kun luku jaetaan vuodessa olevien tuntien lukumäärällä, velanottotarpeeksi tulee lähes 600 000 euroa tunnissa.
 Vuonna 2015 toteutunut budjettitalouden nettolainanotto oli kuitenkin pienempi. Tuntia kohti lisävelkaa tuli vuositasolla vajaat 500 000 euroa. Seuraavina vuosina lisävelan otto oli tätä pienempi. Sipilän väite on siis liioiteltu.
 Sipilä luki SDP:n vaaliohjelmaa väärin
 Väite : "Myös demarien ohjelmassa oli indeksien jäädytys."
 Lähde:  Sipilä  Ylen vaalitentissä 20.3.

 Tuomio:  Sipilä kertoi  Ylen vaalitentissä,  että perusturvan indeksileikkauksiin ei ole ollut vaihtoehtoa, ja indeksijäädytykset olivat myös SDP:n ohjelmassa edellisvaaleissa.
 SDP:n viime  eduskuntavaalien ohjelmassa ja talouslinjassa 2015  ei ole mainintaa etuuksien indeksien jäädytyksestä.
 Demarit eivät halunneet perusturvan indeksien jäädytystä myöskään ennen vuoden 2015 vaaleja tehdyissä puolueiden säästölistoissa.  Säästölistassa  SDP:n puheenjohtaja  Antti Rinne  esitti “indeksien osittaista jäädyttämistä”, mutta jäädyttämisen ulkopuolelle SDP linjasi jätettäväksi seuraavat: eläkkeet, lapsilisät, toimeentulotuki, opintotuki, työttömyysturva, vanhempain-ja sairauspäivärahat sekä vammaisetuudet, asumistuet, elatustuki, rintamalisät, sotilasvammakorvaukset ja sotilasavustukset.
 Sipilän väite siitä, että SDP:n listalla olisi ollut perusturvan indeksien jäädytys on siis väärä.
 Sipilän puheet työllisyydestä pitivät enimmäkseen kutinsa
 Väite : Tällä hallituskaudella työllisyysaste on noussut viidellä prosenttiyksiköllä ja työpaikat ovat lisääntyneet 140 000:lla. ”Tällaista ei ole neljän vuoden historiassa tapahtunut Suomessa koskaan”.
 Lähde : Sipilä  Ylen vaalitentissä 20.3.

 Tuomio : Sipilän puheet pitävät paikkansa, mitä tulee työllisyyden nousuun. Tilastokeskuksen mukaan työllisiä oli tammikuussa 138 000 enemmän ja työllisyysaste oli noussut 4,7 prosenttiyksikköä toukokuusta 2015, jolloin Sipilän hallitus aloitti.
 Sen sijaan puheet siitä, että samanlaista työllisyyden nousua ei olisi Suomessa nähty, eivät näytä pitävän paikkaansa. Esimerkiksi 1990-luvun laman jälkeen vallassa olleen  Paavo Lipposen  I hallituksen kaudella työllisyys nousi Tilastokeskuksen lukujen perusteella nopeasti. Huhtikuusta 1995 huhtikuuhun 1999 työllisyysaste nousi 4,7 prosenttiyksikköä, eli saman verran kuin viimeiset luvut kertovat työllisyyden Sipilänkin kaudella nousseen.
 Työllisten määrä vaikuttaa Tilastokeskuksen lukujen perusteella nousseen Lipposen kaudella enemmän, 191 000:lla. Kaikki luvut ovat kausivaihtelusta putsattuja.
 Essayah mainosti suomalaista lihaa virheellisin perustein
 Väite:  "Verrattuna brasilialaiseen banaaniin kotimainen liha on ilmastoteko."
 Lähde:  Kristillisdemokraattien puheenjohtaja  Sari Essayah ,  Ylen suuri vaalikeskustelu 14.3.

 Tuomio:  Lukuisissa yleisövihjeissä pyydettiin Yleä tarkistamaan useamman puheenjohtajan Ylen vaalikeskustelussa toistaman väitteen, että suomalainen liha on “ilmastoteko”.
 Ilmastovaikutus koostuu muun muassa hiilidioksidi- ja metaanipäästöistä. Hiilijalanjälki ilmoitetaan yleensä hiilidioksidiekvivalenttina, joka kertoo, montaako kiloa hiilidioksidia kaikki tuotteen valmistamisesta syntyvät päästöt vastaavat.
 Vaalikeskustelussa puhuttiin erityisesti naudanlihasta. Suomessa naudanlihan hiilijalanjälki vastaa  Luonnonvarakeskuksen mukaan  noin 20–30 kiloa hiilidioksidia per kilo lihaa. Se on  enemmän kuin muilla lihoilla : porsaanlihalla ja broilerilla hiilijalanjälki vastaa noin kolmesta viiteen kiloa hiilidioksidia per kilo lihaa.
 Kristillisdemokraattien Sari Essayah väitti, että brasilialainen banaani olisi ilmastovaikutuksiltaan suurempi kuin suomalainen liha. Brasiliasta Eurooppaan  laivarahtina tuodun banaanin hiilijalanjälki  vastaa noin 500 grammaa hiilidioksidia per kilo banaania. Essayahin väite on siis väärin.
 Antti Rinne Kalevi Rytkölä / Yle
 Rinne hakoteillä suomalaisen ruuan päästöistä
 Väite:  "Ilmastopäästöjen näkökulmasta tänne ulkomailta tuotavat elintarvikkeet ovat ilmastohaitallisempia."
 Lähde:  SDP:n puheenjohtaja Antti Rinne,  Iltalehti 17.3.

 Tuomio:  Myös Antti Rinne kutsui Ylen suuressa vaalikeskustelussa kotimaista lihaa ilmastoteoksi, ja Yleä pyydettiin tarkistamaan tämä väite. Ilman vertailukohtaa väitettä kotimaisesta lihasta ilmastotekona ei kuitenkaan voi sanoa todeksi tai epätodeksi.
 Rinne tarkensi kantaansa myöhemmin. Hän  lausui Iltalehdelle , että “ilmastopäästöjen näkökulmasta tänne ulkomailta tuotavat elintarvikkeet ovat ilmastohaitallisempia, ja sinne pitää laittaa enemmän veroa”. Lisäksi hän totesi, että laivaliikenteessä “on erittäin raskaat päästöt, se pitää näkyä myös hinnassa”.
 Laivaliikenne muodostaa noin kolme prosenttia maailman hiilidioksidipäästöistä, vaikka laivateitse kuljetetaan  noin 90 prosenttia maailman rahdista . Laivat eivät siis ole erityisen suuri hiilidioksidipäästöjen lähde. Tästä huolimatta  laivaliikenne ei ole merkityksetön saastuttaja . Paitsi hiilidioksidia, laivaliikenne tuottaa paljon esimerkiksi typpi- ja rikkipäästöjä. Ei ole selvää, mihin päästöihin Rinne viittaa, joten asia on tulkinnanvarainen.
 Kokonaisuudessaan kuljetuksen päästöt muodostavat silti  vain pienen osan kaikista ruoan ilmastovaikutuksista . Pääosa hiilijalanjäljestä syntyy ruoan tuotannossa. Tästä johtuen kotimainen tuote ei aina ole vastaavaa ulkomaista tuotetta vähäpäästöisempi.
 Väite on siis väärin.
 Halla-ahon väite lihan ekologisuudesta väärä
 Väite:  "Suomalainen liha on paljon ekologisempaa ja eettisempää ruokaa kuin riisi, jota kuskataan toisesta maailmankolkasta."
 Lähde:  Perussuomalaisten puheenjohtaja  Jussi Halla-aho ,  Ylen suuri vaalikeskustelu 14.3.

 Tuomio:  Koska Jussi Halla-aho ei tarkenna, mitä tarkoittaa eettisyydellä, jätetään tuo osa väitettä tarkastelun ulkopuolelle.
 Euroopassa syödystä riisistä kaksi kolmasosaa viljellään Euroopassa. Riisiä kuitenkin tuodaan myös esimerkiksi Aasiasta. Koska Halla-aho viittaa toiseen maailmankolkkaan, tarkastellaan Aasiasta tuotavaa riisiä.
 Päästöt vaihtelevat riippuen muun muassa viljelyalueesta ja riisilajikkeesta, mutta esimerkiksi  Kiinassa viljellyn riisin päästöt  vastaavat noin 1,5–2,5 kiloa hiilidioksidia per kilo riisiä. Tämä on paljon verrattuna esimerkiksi kotimaisiin viljoihin, mutta vähän verrattuna lihan päästöihin. Halla-ahon väite on siis väärin.
 Halla-aho väärässä sähköauton energiankulutuksesta
 Väite:  Sähköauto painaa puolitoista kertaa enemmän kuin polttomoottoriauto, joten sen liikuttaminen vaatii enemmän energiaa.
 Lähde:  Jussi Halla-aho,  Ylen suuri vaalikeskustelu 14.3.

 Tuomio:  Väite on osin tulkinnanvarainen, sillä Halla-aho ei täsmennä, mitä hän vertailee. Eri automerkkien ja -mallien painot eroavat toisistaan huomattavasti.
 Sähköauton akut tuovat lisäpainoa, joten sähköautot ovat yleensä painavampia kuin saman kokoluokan polttomoottoriautot. Luku voi nousta Halla-ahon kuvailemaan puolitoistakertaiseen painoon, mutta ero ei aina ole näin suuri.
 Väite sähköauton vaatimasta energiasta on selkeämpi.
 Sähkömoottorissa on polttomoottoria  korkeampi voimansiirron hyötysuhde . Tämän takia sähköauto kuluttaa painoerosta huolimatta liikkuessaan vähemmän energiaa kuin polttomoottoriauto.
 Halla-ahon väite on siis väärin.
 Jussi Halla-aho Kalevi Rytkölä / Yle
 Terho liioitteli Suomen autokannan ikääntymistä
 Väite : "Mehän olemme nyt Euroopan Kuuba autokannalta."
 Lähde:  Sinisten puheenjohtaja  Sampo Terho ,  Ylen suuri vaalikeskustelu 14.3.

 Tuomio : Kuuba tunnetaan erittäin vanhasta autokannastaan. Maahan tuotiin 1950-luvulla paljon autoja, mutta tuonti pysähtyi Yhdysvaltain asettaman kauppasaarron takia käytännössä kokonaan. Vanhat autot korostuvat siksi edelleen maan autokannassa.
 Suomen autokanta on muuhun Eurooppaan vertaillen vanhahkoa ja vanhentuu. Se ei kuitenkaan ole poikkeuksellisen vanhaa tai Euroopan vanhinta.
 Tällä hetkellä autokannan keski-ikä on hieman yli 12 vuotta.  Vertailukelpoinen tilasto  ulottuu vuoteen 2007, ja tänä aikana keski-ikä on noussut noin kahdella vuodella.
 Eurooppalaisittain tuorein vertailuraportti  vertailee maita vuoden 2016 lukujen pohjalta. Tuolloin Suomen autokannan keski-ikä oli 11,8 vuotta.
 Raportin mukaan Länsi-Euroopassa vielä Suomea vanhempi autokanta oli vuonna 2016 Kreikassa (15,0 vuotta), Portugalissa (12,5 vuotta) ja Espanjassa (11,9 vuotta). Myös Itä-Euroopassa on useita autokannaltaan Suomea iäkkäämpiä maita. EU:n keskiarvo autokannan iälle on 10,5 vuotta. Naapurimaistamme Virossa autokannan keski-ikä on 14,6 vuotta, Norjassa 10,6 vuotta, Ruotsissa 9,9 vuotta ja Tanskassa 8,4 vuotta.
 Terhon väite Suomesta Euroopan Kuubana on siis väärin.
 Perussuomalaiset vähätteli opetuksen määrää ammattikouluissa
 Väite:  Ammattikouluissa ei juuri ole suomalaisille nuorille opetusta.
 Lähde:   Perussuomalaisten vaaliohjelma

 Tuomio:  Väite on väärin. Tilastokeskuksen mukaan tutkintoon johtavassa ammatillisessa koulutuksessa opiskeli vuoden 2017 aikana  327 000 opiskelijaa . Heistä valtaosa on suomalaisia.
 Opetushallituksen lukujen mukaan lähiopetuksen määrä ammatillisessa peruskoulutuksessa laski vuosina 2010–2016 melkein 18 prosenttia, kertoo koulutuspolitiikan asiantuntija  Samuli Maxenius  Suomen ammattiin opiskelevien liitosta SAKKI:sta. Lähiopetusta järjestettiin 2016 lähes 8,4 miljoonaa tuntia.
 Perussuomalaiset väittää, ettei opetusta  juuri  järjestetä. Se on hieman epämääräinen määre, mutta viittaa siihen, että opetuksen määrä olisi hyvin vähäinen.
 Tämä ei pidä tilastojen valossa paikkaansa.
 Perussuomalainen liioitteli vierastaistelijoiden määrää
 Väite:  Suomessa on jo 80 vierastaistelijaa, yli 300 Supon seuraamaa riskihenkilöä ja yli 6 000 maan alle painunutta turvapaikanhakijaa.
 Lähde:  Perussuomalaisten kansanedustajaehdokas  Sebastian Tynkkynen   Twitter-tilillään 13.3 .

 Tuomio:  Tynkkysen väite sisältää kolme lukua, joista kaksi on väärin.
 Suojelupoliisin mukaan  Suomesta on lähtenyt yli tunnistettua 80 vierastaistelijaa Irakin ja Syyrian konfliktialueille. Heistä arviolta noin 20 on palannut Suomeen. Supo arvelee, että alueella on yhä kymmeniä henkilöitä, joilla on sidoksia Suomeen. Osa lähteneistä on kuollut. Supon tarkkailemien terrorismin torjunnan kohdehenkilöitä oli viime vuoden lopulla  noin 370 .
 Poliisihallituksen mukaan Suomesta on kadonnut vuodesta 2015 lähtien  noin 7 400  turvapaikanhakijaa. Koska kyse on kadonneista, ei voi tietää, kuinka moni heistä on yhä Suomessa. Osa on luultavasti palannut kotimaihinsa tai mennyt muualle Eurooppaan. Maahanmuuttoviraston mukaan muissa EU-maissa tavattiin vuosina 2016–2018 yli 5 100 Suomessa turvapaikkaa hakenutta henkilöä.
 Kristilliset väärässä, että lapset olisivat vain tyttöjä tai poikia
 Väite:  "Tähän maahan ja maailmaan synnytään vain tytöiksi ja pojiksi. Se on biologinen tosiasia."
 Lähde:  Kristillisdemokraattien  Sakari Smeds , Yle Radio Yhden Ykkösaamun ja Aamu-tv:n  vaalikeskustelu  19.3.

 Tuomio:  Lapsen syntyessä hänen sukupuolensa tavallisesti määritetään jo synnytyssairaalassa. Tieto sukupuolesta lähetetään väestörekisteriin.
 Mutta on myös lapsia, joista ei heidän syntyessään voida sanoa, ovatko he tyttöja tai poikia. Näiden lasten sukupuolen määrittelee yleensä myöhemmin lääkäri.
 Oikeusministeriön selvitys  kertoo, että jopa 1/200 ihmisestä syntyy kehoon, jossa vaikkapa geenit, hormonit ja sukupuolielimet eivät noudata niitä kriteereitä, joilla yleensä määritellään ihmisen olevan mies tai nainen.
 Setan arvion mukaan intersukupuolisia ihmisiä on 0,5 prosenttia väestöstä.
 Kristillisdemokrraattien puheenjohtaja Sari Essayah myönsi translakikeskustelussa  Ylen tv-vaalitentissä  19.3., että on olemassa myös intersukupuolisia ihmisiä.
 Väite siitä, että ihminen syntyy ainoastaan joko tytöksi tai pojaksi on väärä.
 Vihreiden rinnastus perustulosta ja nykyetuuksista sinne päin
 Väite : Vihreiden kaikille maksettava 600 euron vastikkeeton perustulo on saman suuruinen kuin nykyiset "minimivähimmäisetuudet".
 Lähde:  Vihreiden eduskuntaryhmän puheenjohtaja  Krista Mikkonen   Ylen Aamu-tv ja Ykkösaamu 21.3.

 Tuomio:  Kaikkien pienimmillään nykyinen viimesijainen vähimmäisetuus on 497,29 kuukaudessa. Tämän verran voi siis saada toimeentulotukea, jos ihmisellä ei ole lainkaan muita tuloja eikä toimeentulotuen perusosan ulkopuolisia menoja.
 Mutta lisäksi  perustoimeentulotuella  korvataan perusosan lisäksi muun muassa asumiskustannukset sekä terveydenhoidon menoja. Määrä riippuu siitä, miten paljon näihin oikeasti kuluu rahaa.
 Lisäksi suuri osa  perustoimeentulotuen saajista saa asumistukea , joka ei sisälly perustoimeentulotukeen.
 Kelan maksamat työttömyysetuudet ja vähimmäismääräiset päivärahat ovat molemmat on noin 697 euroa. Näitä etuuksia verotetaan yleisesti 20 prosentilla, joten käteen jäävä raha on 557 euroa kuukaudessa .
 Vihreiden ehdottama 600 euron perustulo ei ole siis samansuuruinen kuin nykyiset "vähimmäisetuudet". Väite on ainakin osin väärin.
 RKP arvioi nuuskan verotuottoja liian terhakasti
 Väite:  “(Nuuskan myynnissä) Suomi menettää noin 50 miljoonaa euroa vuodessa rahaa verotuloja, jotka nyt menevät Ruotsiin”
 Lähde:  RKP:n puheenjohtaja  Anna-Maja Henriksson ,  Ylen puheenjohtajatentti  18.3.

 Tuomio:  Faktantarkistusta pyydettiin RKP:n Anna-Maja Henrikssonin väitteeseen Ylen puheenjohtajatentissä. Häneltä kysyttiin nuuskan myynnin laillistamisesta ja hän kertoi kannattavansa ajatusta. Eräänä perusteluna Henriksson totesi, että “tässähän Suomi menettää noin 50 miljoonaa euroa vuodessa rahaa verotuloja, jotka nyt menevät Ruotsiin”
 Väitteen ehti tarkistamaan ensimmäisenä  Helsingin Sanomat .
 Henrikssonin luku  näyttäisi olevan peräisin Ylen jutusta , jossa Tulli arvioi pimeän nuuskakaupan arvoksi jopa 50 miljoonaa euroa.
 Mikäli nuuskan myynti laillistettaisiin Suomessa, ei tiedetä, kuinka suureksi nuuskakaupan arvo Suomessa asettuisi. Kyseessä on tulevan ennustaminen.
 Tällä hetkellä Ruotsiin menevien verotulojen osalta tilanne ei ole juuri selkeämpi, sillä hämärän nuuskakaupan koosta on tarjolla vain arvioita, ei tarkkoja lukuja. Kuitenkin, jos koko laittoman nuuskakaupan arvoksi arvioidaan 50 miljoonaa, jää tästä verottajalle huomattavasti pienempi summa.
 Väite on siis enimmäkseen väärin.
 Linkki Ylen vaalikoneeseen
 Eduskuntavaalit 2019

Yle tarkasti poliitikkojen vaaliväitteitä: Suomalaisen lihan päästöjä vähätelty, velaksi eläminen ei ole loppunut


Summary: Nykyään Yhdysvalloissa asuva Joya kertoo tarinansa Sannikka & Ukkola -ohjelman haastattelussa.

– Olin nuori ja naiivi ja ajattelin, että elämä on lyhyt enkä halua kuolla vanhana.
 Näin kertoo  Sanna Ukkolan  haastattelussa  34-vuotias  Tania Joya  elämänasenteestaan, joka teini-iän lopulla johti hänet Isis-vaimoksi Syyriaan.
 – En osannut olla eri mieltä Koraanin ajatusten kanssa, joten tein mitä käskettiin ja seurasin oppeja sokeasti.
 Radikaalin islamin tulkinnan vaikutuspiiriin Joya kertoo joutuneensa, kun hänen perheensä muutti luoteiseen Lontooseen alueelle, jossa hänen mukaansa asui paljon äärimuslimeja.
 Tania Joyan elämäntarina on tunnettu sekä  Britanniassa  että  Yhdysvalloissa , jossa hän nykyisin asuu.
 "Hienointa oli tulla marttyyriksi"
 Joyan lontoolaisessa esikaupunkilaisen elämässä oli paljon ongelmia, eikä hän osannut hakea niihin apua esimerkiksi terapiasta. Sen sijaan äärimuslimien piirit olivat aivan käden ulottuvilla.
 – Islamin pyhissä kirjoissa puhuttiin paljon siitä, että kaikkein hienointa oli tulla marttyyriksi. Se oli korkein arvo, jonka muslimi voi saada. Nuo ajatukset ajoivat radikalismiin ja väkivaltaiseen ekstremismiin.
 Kaksinkertainen muodonmuutos: Bangladeshilaisesta perheestä Britanniasta tuleva Tania Joya radikalisoitui ensin Isis-vaimoksi, jätti sitten uskonnon ja kampanjoi nyt radikalisoitumista vastaan Yhdysvalloissa. Tania Joya
 Päätöksen lähteä Syyriaan rakentamaan Isisin kalifaattia teki hänen miehensä. Tania Joya sanoo, että vaikka hän oli päätöksen takana, ei hänellä ollut paljoa sananvaltaa sen tekemiseen.
 Joyan mies työskenteli Syyriassa propagandatehtävissä. Vaimon yhtenä tehtävänä puolestaan oli valmistaa jälkikasvuaan pyhään sotaan ja tarvittaessa myös kuolemaan tulevissa taisteluissa.
 – Silloin halusin kai poikani lähtevän taisteluihin, mutta vasta miehenä, ei lapsena. En hyväksynyt lapsisotilaita.
 – Minä todella petin poikani. Kärsin äidin tunnontuskia joka päivä. Sanoin hänelle, että Jumala antoi sinulle elämän ja muslimeina annamme henkemme Jumalan puolesta.
 Elämä Syyriassa kävi Tania Joyalle kuitenkin liian tukalaksi ja hän myös koki, että hänen silloinen miehensä "omisti hänet". Monien vaiheiden jälkeen hän onnistui jättämään Syyrian ja muutti Texasiin Yhdysvaltoihin.
 "Minut oli aivopesty"
 Tania Joya sanoo, että hänet oltiin aivopesty. Taas uudessa kotimaassa oli tehtävä "käänteinen aivopesu". Joya jätti uskonnon kokonaan, ja nyt hän on myös uusissa naimisissa. Nykyisin hän kampanjoi radikalisoitumisen ehkäisemiseksi.
 Joyalla on kaksi pääasiallista selitystä sille, miksi hän sanojensa mukaan onnistui irtautumaan jihadismista.
 – Koulutus. Tai ihan alkuun lapseni. Kun sain lapsia ja tajusin, miten lahjakkaita ja ihania he olivat, halusin heidän edistävän elämää enkä tuhoavan sitä. Halusin nähdä heidän kasvavan, en haudata heitä.
 – Tiesin, että sellaista tapahtui. Äidit löysivät poikiaan kuolleina vankilan lattialta Lähi-idässä. Pelkäsin lasteni puolesta ja tiesin, että minun piti muuttua jäädäkseni henkiin ja nähdäkseni lasteni pärjäävän elämässä.
 Haastattelun käännökset Saija Papinniemi.
 Lue aiheesta lisää:
 Isisin vierastaistelijoiden paluu piinaa Eurooppaa – Mitä tehdä mahdollisesti raskaisiin rikoksiin syyllistyneille ja heidän perheilleen?
 Mykkänen: Suomi tukee tuomioistuimen perustamista Isis-taistelijoille
 Rikosoikeuden professori Isis-taistelijoiden paluusta Suomeen: Hyvin epätodennäköistä, että heitä tuomittaisiin rikoksista
 Amnestyn pääsihteeri vierastaistelijoiden perheistä: "Tuokaa kansalaisenne takaisin"
 Illan Sannikka & Ukkola -ohjelmassa keskustellaan siitä, millainen uhka Isisin alueilta mahdollisesti palaavat ovat ja miten heidän kanssaan pitäisi toimia. Studiossa sisäministeri Kai Mykkänen (kok.) sekä tutkijat Pekka Hiltunen ja Antti Paronen. Sannikka & Ukkola TV1:ssä perjantai-iltana kello 20:00. Ohjelma on nähtävissä lähetyksen jälkeen  jatkokeskustelun kanssa Areenasta täältä.

Tania Joya halusi tehdä lapsistaan marttyyreja – entinen Isis-vaimo kampanjoi nyt radikalisoitumista vastaan


Summary: Kaivoksen suuresta jätealtaasta pääsee metalleja pohjaveteen ja pieneen jätealtaaseen tunkeutuu puhdasta pohjavettä.

Kulta ja arvometallit sekä niiden louhinta

Suomen suurimpiin kaivoksiin kuuluvan Kevitsan pohjavesiongelmat jatkuvat. Seitsemättä vuotta toimiva kaivos tuottaa nikkeliä ja kuparia.
 Suureen jätealtaaseen pumpataan joka vuosi miljardeja kiloja jätehiekkaa. Kolmen vuoden ajan altaan vierestä pohjavesikaivoista on mitattu kohoavia määriä nikkeliä, kobolttia, kuparia ja suoloja.
 – Siellä on havaittu metallipitoisuuksien nousua. Myös kloridi- ja sulfaattipitoisuudet ovat nousussa näissä tarkkailukaivoissa, sanoo Boliden Kevitsan rikastamon päällikkö  Sami Hindström .
 Ensimmäisenä Kevitsan pohjavesipäästöistä kertoi Yle Lapin uutiset syksyllä 2017.  Sen jälkeen ongelma on pahentunut.
 Nykyään lähiympäristön pohjavedestä on mitattu nikkeliä jopa kuusi kertaa yli talousvedelle sallitun rajan. Lähistöllä ei ole talousveden ottamoita.
 Kaivosyhtiön mukaan ympäristön pintavesiin kaivoksella on ollut vain vähäistä vaikutusta.
 Ison jätealtaan piti pidättää haitta-aineet turpeessa ja moreenissa. Näin ei ole käynyt.
 – Tilanne on haastava, koska pohjavesivirtauksia on meidän patoaltaan alueella sen alla ja pato kun se on rakennettu miten se on rakennettu niin siitäkin padosta suotautuu tuohon alla oleviin pohjavesiin vettä, sanoo Hindström.
 Sodankylän ympäristölautakunnan pelko toteutui
 Jätealtaiden rakentaminen ja täyttö aloitettiin Kevitsan kaivoksen rakennuttaneen ja aloittaneen kanadalaisen kaivosyhtiö FQM First Quantum Mineralsin projektina. Tuotanto käynnistyi elokuussa 2012. Ruotsalainen Boliden osti Kevitsan FQM – yhtiöltä kolme vuotta sitten.
 Rikastushiekkajätettä pumpataan Kevitasn kaivoksen suureen jätealtaaseen. Altaan kiertävän padon pituus on kymmenen kilometriä. Kevitsan kaivos, Sodankylä 20.3.2019 Tapani Leisti / Yle
 Kaivosyhtiö FQM valitti ympäristölupavaiheessa Korkeimpaan hallinto-oikeuteen lupaviranomaisten määräämistä suuren jätealtaan pohjarakenteista. Yhtiö piti määrättyä pohjarakennetta mattoineen turhana ja 10 miljoonaa euroa liian kalliina.  Yle Lappi kertoi kiistasta syksyllä 2012
 Tuolloin Sodankylän ympäristölautakunta pelkäsi raskasmetallien kuten nikkelin pääsyä luontoon.
 – Ympäristölautakunta katsoo, että pelkkä pohjamoreeni ei ole riittävä, koska Kevitsan alueen kallioperä sisältää ruhjeita ja ruhjeet saattavat jatkua kymmeniä kilometrejä eteenpäin Kevitsan alueelta, sanoi Sodankylän ympäristönsuojelusihteeri  Teresa Ojala  Yle Uutisille marraskuussa 2012.
 KHO velvoitti syksyllä 2014 FQM yhtiön rakentamaan yhtiön kalliina pitämän suojapohjan kuten alemmat viranomaiset ja hallinto-oikeus olivat määränneet.
 Valvojana olevan Lapin Ely-keskuksen mukaan FQM toteutti suuren jätealtaan pohjarakenteen KHO:n määräämällä tavalla.
 Kaikesta huolimatta Sodankylän kunnan pelot ovat toteutuneet. Nikkeliä ja muita haitta-aineita on päässyt pohjavesiin ja pääsee yhä.
 Kaivosyhtiö ja viranomainen eivät pidä pohjavettä pilaantuneena
 Pohjaveden kohoavista haitta-aineista huolimatta Bolidenin ja Lapin Ely-keskuksen mielestä kyse ei ole pohjaveden pilaantumisesta. Yhtiön mukaan vaikutukset ovat rajoittuneet kaivospiirin alueelle.
 – Varsinainen pohjaveden pilaantuminen ei ole kyseessä, mutta pitoisuudet ovat selvästi nousseet. Sen takia tässä on ryhdytty toimenpiteisiin, sanoo Boliden Kevitsan ympäristöpäällikkö  Juha Koskela .
 – Asiaan pitää tietysti vakavasti suhtautua, mutta tällä hetkellä ei ole mitään erityisen huolestuttavaa tilannetta. Kaivosyhtiö on tehnyt hyvinkin tarkat selvitykset ja heillä on nyt toimintasuunnitelma miten ehkäistä mahdollisia haittavaikutuksia, sanoo ylitarkastaja  Tuija Hilli  Lapin Ely-keskuksesta.
 Kaivosyhtiö koettaa torjua haitta-aineiden leviämistä pintavesiin pumppaamalla saastuvaa pohjavettä takaisin isoon jätealtaaseen. Ensimmäisenä riskivyöhykkeessä on läheinen Mataraoja.
 Boliden on tammikuussa hakenut Pohjois-Suomen aluehallintovirastolta lupaa pumppauksille.
 Pieni jätealtaan pohjabitumin saumat ratkeilivat pohjavaden paineessa
 Myös kaivoksen pienellä jätealtaalla on vesiongelma. Pieneen jätealtaaseen pumpataan rikastamon korkearikkistä jätehiekkaa.
 Kun isolta altaalta pääsee likaisia vesiä ulos, niin pieneen altaaseen tunkeutuu kutsumatonta puhdasta vettä ulkopuolelta. Pohjavesi tunkeutui altaaseen viereisen Kevitsavaaran uumenista viime kesänä altaan pohjamattojen välistä neljästä vuotokohdasta.
 Pohjaveden virtaus pieneen altaaseen havaittiin viime kesäkuun lopussa. Altaan pohjamatto pullistui pinnalle näkyväksi kuplaksi. Kaivosslangissa ilmiötä kutsutaan valaaksi. Kuplan muodosti altaan pohjaan päällimmäinen bitumigeomembraamimatto, joka pullistui pohjaveden paineesta.
 Kevitsan kaivoksen pienen jätealtaan pohjasuojauksena olevan ylimmän bitumipohjamaton sauma ratkesi pohjaveden paineesta kesällä 2018.  Boliden Kevitsa
 Kevitsavaaran syvyyksistä purkautuva pohjavesi oli löytänyt tiensä bitumimaton ja sen alapuolella olevan bentoniittimaton väliin. Heinäkuun alkuun mennessä vuotokohtia paljastui neljä. Vuotokohdista yksi oli reikä bitumimatossa ja kolmessa bitumimaton sauma oli ratkennut.
 Viime syksyn (2018) aikana vuotokohdat yhtä ratkennutta saumaa lukuun ottamatta saatiin hitsattua bitumilla umpeen. Pienen altaan sisäänpäin suuntautunut vuoto on yhtiön mukaan hallinnassa ja asiaa hoidetaan pumppaamalla.
 Kevitsan kaivoksen ongelmat näyttävät jälleen kerran kuinka hankalaa kaivosten jätevesien ja pohjavesien käyttäytymisen arviointi ennalta ja myös toiminnan aikana on. Yllätyksiä tulee huolimatta vuosia kestäneistä mittauksista ja mallinnuksista ympäristövaikutusten arviointi- ja luvanhakuvaiheissa.
 Kevitsan kaivoksen pienen jätealtaan pintaan ilmestyi "valas" kesällä 2018. Kyseessä on pohjaveden paineen aiheuttama kupla pohjasuojauksena olevassa bitumimatossa.  Boliden Kevitsa

Kevitsan kaivosta vaivaa kaksisuuntainen vesihäiriö –  metalleja menee luontoon ja pohjavettä punkee jätealtaaseen


Summary: RMK Vehicles Corporation suunnittelee Seinäjoelle tehdasta, jossa tehtäisiin 4000 sähkömoottoripyörää vuonna 2025.

RMK E2 sähkömoottoripyörän prototyyppi on nostettu näytille viikonloppua varten Seinäjoen Areenassa. Huomio kiinnittyy pyörän takapyörään, jossa ei ole pinnoja, ratasta eikä ketjuja.
 Pyörän erikoisuus onkin vanteesta ripustettu takapyörä, joka sisältää myös sähkömoottorin. RMK E2 -pyörää varten suunnitellaan nyt Seinäjoelle tehdasta, josta yrittäjien mukaan valmistuisi jopa 4000 sähkömoottoripyörää vuonna 2025.
 Liikkeelle lähdetään kuitenkin varovaisemmin, sanoo RMK Vehicle Corporationin toimitusjohtaja  Teemu Lehtimäki .
 – Moottoripyörä on aika söpön kokoinen, joten alkuvaiheessa tehtaan ei tarvitse olla jättimäisen suuri.
 Lehtimäen mukaan muitakin vaihtoehtoja tehtaan sijoituspaikaksi oli.
 – Siinä laitettiin haluamamme ominaisuudet taulukkoon. Kokoonpanohenkilöstöä on tarjolla Seinäjoen alueella toisin kuin jossain muualla. Lisäksi kaupungin yrittäjäystävällisyys vakuutti meidät, Lehtimäki sanoo.
 Tuotanto alkaa Seinäjoella ensi vuonna.
 RMK E2 sähkömoottoripyörän erikoisuus on takapyörään integroitu sähkömoottori. Tuomo Rintamaa/Yle
 Ennakkotilauksia on eri puolilta maailmaa
 RMK E2 pyörän pääsuunnittelija on  Teemu Saukkio . Prototyypin valmistumiseen on tarvittu monenlaista osaamista.
 – Nyt alkaa noin vuoden kestävä tuotteistusvaihe, jossa pyörä tehdään sarjavalmistusta varten valmiiksi.
 Yritys hakee vielä joukkorahoituksella vahvistusta omaan pääomaan. 2000 euron ennakkovarausmaksuja on tullut joitakin kymmeniä ympäri maailmaa.
 – Niitä on tullut kaikilta mantereilta, Euroopasta kuitenkin alle puolet. Kaksi tilausta on tullut Suomesta, Lehtimäki hymyilee.
 RMK E2 sähkömoottoripyörä. Tuomo Rintamaa/Yle
 RMK hakee siivua maailman sähkömoottoripyörämarkkinoista
 Lehtimäen mukaan Euroopassa myytävien noin 900 000 moottoripyörän markkinoilta on otettavissa kelpo siivu.
 – Seinäjokelaistehdas ei pysty täyttämään koko markkinoita, mutta jos me saamme sinne useamman tuhat pyörää myytyä, olemme hyvä paikallinen veronmaksaja ja tuomme monelle työpaikkoja, Lehtimäki sanoo.
 Lisää aiheesta:  Oman moottoripyörämallin luonut keksijä Teemu Saukkio: "Sähkö on ainoa järkevä tapa liikuttaa moottoripyörää"
 Sähkö-Harrikka tulossa kauppoihin etuajassa – Matala murina vaihtuu "futuristiseksi ääneksi"

Seinäjoelle nousemassa sähkömoottoripyörätehdas


Summary: Yhteisöveroja saatiin perusteetta, koska Boliden Harjavallan tuottoa jaettiin myös Sodankylän kuntaan.

Sodankylän kunta joutuu palauttamaan valtiolle yhteisöverotuloja yhteensä 879 000 euroa.
 Syynä on virhe yhteisöverojen jako-osuuslaskennassa. Kunnassa toimivat Boliden FinnEx Oy ja Boliden Kevitsa Mining Oy oli merkitty Boliden Harjavalta Oy:n omistamiksi yhtiöiksi, vaikka niiden omistaja on ruotsalainen Bolidenin emoyhtiö.
 Kunnat saavat yhteisöverotuloa siinä suhteessa, missä yritysten henkilöstö työskentelee kunnassa.
 Bolidenin Suomessa toimivista yhtiöistä suurta tuottoa tekevä Harjavalta maksaa myös suuren summan yhteisöveroa, kun taas Sodankylässä toimivat yhtiöt vain joitakin kymmeniä tuhansia euroja vuodessa.
 Kunnanjohtaja  Viljo Pesosen  mukaan virhe tehtiin alunperin Boliden konsernissa, ja kuntaliitto ilmoitti Sodankylään virheellisesti lasketun yhteisöverotulon, jota kunta sitten käytti budjetoinnissaan.
 Myös budjettia korjattava
 Ilmoituksen vuoksi Sodankylän kunta sai yhteisöverojen laskennassa koko konsernin yhteisöveroja. Virhe tuli ilmi, kun Harjavallassa ihmeteltiin yhteisöverotulojen pienenemistä. Verottaja lähti korjaamaan virhettä, kun selvisi että Suomessa toimivat Boliden-yhtiöt eivät omista toisiaan ristiin.
 Verottaja teki tarkastuslaskennan, ja Sodankylän kunnan on nyt maksettava viime vuodelta saamiaan verotuloja yhteensä 764 000 euroa ja tältä vuodelta 115 000 euroa.
 Kunnan taloudelle virheen korjaus tulee kalliiksi. Sen lisäksi että viime vuodelta on palautettava 764 000 euroa, on tämän vuoden budjettia korjattava samanlaisella summalla.
 "Tosi paha paikka"
 Kunnassa lähdetään nyt miettimään, miten tulojen menetys paikataan.
 – Tämä on tosi paha paikka. Meillä on sisäilmaongelmaisten rakennusten kanssa tekemistä ja kuluja. Tämä on kyllä jo liikaa. Kyllä meillä paukkuu tulos pahasti alijäämäiseksi, kunnanjohtaja Viljo Pesonen sanoo.
 Nyt säästöjä etsitään kunnan virkamiesten työnä ja kunnan investointiohjelma menee uusiksi.
 – Aika pienet mahdollisuudet on juustohöylällä höylätä. Kyllä tämä tuntuu aika toivottomalta. Tilanne jatkuu nyt monta vuotta ja eri mahdollisuuksia selvitetään, Pesonen sanoo.
 Kunta mietti ensin oikaisupyyntöä. Verottajan kanssa keskustelu teki kuitenkin selväksi, että tällaiset korjausliikkeet ovat normaalia verottajan tarkastuslaskentaa. Verottajan edustaja kuitenkin pahoitteli tilannetta ja sanoi, että samoin oli käynyt joissain muissakin kunnissa, Pesonen kertoo.

Sodankylä joutuu palauttamaan 879 000 euroa verotuloja


Summary: Älybiojäteastian kehittänyt yritys väittää, että sen avulla ruokahävikki on mahdollista puolittaa.

Elintarvikkeiden, juomien ja tupakan vähittäiskauppa

Älybiojäteastian kehittäneen yrityksen mukaan pelkästään ravintoloiden ruokahävikki on arvoltaan 100 miljardia dollaria vuosittain.
 Ammattikeittiöissä se tarkoittaa käytännössä samaa kuin jos heittäisi 15 prosenttia tuloista nuotioon.
 Raportin  mukaan peräti kolmasosa kaikesta tuotetusta ruoasta menee roskiin samaan aikaan, kun monin paikoin nähdään nälkää.
 YK:lla onkin tavoitteena vähentää ruokahävikki puoleen nykyisestä vuoteen 2030 mennessä.
 Kyse on siis paitsi valtavista summista, myös isosta haasteesta.
 Nämäkin hyvät asiat tapahtuivat maailmalla tällä viikolla Johanna Aulén / Yle Hyvät uutiset jäävät usein synkkien varjoon. Poimimme tähän hyviä uutisia maailmalta viikon varrelta. Muuttolintujen massoittainen tappaminen vähentynyt selvästi Kyproksella Tanskalaiset miljardöörit haluavat palauttaa valtavan alueen Skotlantia luonnontilaan – kauriinmetsästäjiltä vastalauseita Jo toinen uponnut lentotukialus löytyi Guadalcanalin läheltä Israelin koulut ottivat holokaustiopetukseen oppia Suomesta – "Kansanmurhaopetuksessa vaarana on viha" Pikkupaikkakunnan poliisit pysäyttivät Uuden-Seelannin terroristin, mutta eivät pidä itseään sankareina – "Aika vaatimattomia kavereita"
 Ei siis ihme, että ruokahävikin pienentämiseen yritetään keksiä keinoja.
 Winnow Vision hyödyntää tekoälyä ruokahävikin pienentämiseksi.
 Biojäteastiaan yhdistetty kamera kuvaa poisheitetyn ruoan ja pystyy analysoimaan, mitä roskiin tällä kertaa meni sekä laskemaan, kuinka arvokasta poisheitetty ruoka oli.
 Idea on tehdä siis käytännössä ruokahävikin määrä näkyväksi ja taloudellisesti tuntuvaksi niin että syntyisi kimmoke vähentää sitä.
 Yhtiö on toimittanut tuotettaan muun muassa ruotsalaisen huonekalujätin Ikean keittiöihin. Ikea kertoo ruokkivansa pelkästään Isossa-Britanniassa peräti 10 miljoonaa ihmistä vuosittain.
 – Ruokahävikki on valtava ongelma. Kolmannes ruoasta menee pahimmillaan roskiin, sanoo Ikean kestävän kehityksen johtaja  Hege Saebjornsen  Lontoossa Reutersille.
 Winnowin toimitusjohtaja  Marc Zornes  sanoo, että heidän keksintönsä ansiosta Ikea on onnistunut jopa puolittamaan ruokahävikkinsä. Videolta näet, miten järjestelmä toimii.
 Ruokakaupat lähtivät mukaan taistoon ruokahävikkiä vastaan – kännykkäsovellukset ja ilta-alet muuttavat roskan rahaksi
 Asiantuntija neuvoo: Tarkkaile jääkaappia ja vähennä näin ruokahävikkiä
 Onko tässä ratkaisu ruokahävikkiin? Opiskelijaruokala poisti tarjottimet ja vaihtoi lautaset pienempiin

Tekoäly avuksi ruokahävikin pienentämiseen: Älybiojäteastia kertoo, paljollako ruokaa menee roskiin


Summary: Huippukokous ei ota kantaa siihen, mihin mennessä päästöistä pitäisi päästä eroon. Saksan linja yllätti pääministeri Sipilän.

Ranskan presidentti  Emmanuel Macron  pettyi EU-huippukokouksen ilmastolinjauksiin. EU-maiden johtajat tyytyivät toteamaan, että unionin pitäisi pitkällä tähtäimellä pyrkiä hiilineutraaliuteen, "ottaen huomioon jäsenmaiden erityispiirteet ja teollisuuden kilpailukyvyn".
 Huippukokouksen päätelmissä ei mainita tavoitevuotta hiilineutraaliudelle eli tilanteelle, jossa hiilidioksida pääsee ilmakehään vain sen verran, mitä pystytään sitomaan. Pariisin ilmastosopimuksen mukaan ilmaston lämpenemisen rajoittaminen 1,5 asteeseen tarkoittaa, että kasvihuonekaasujen päästöt ja poistot pitäisi saada tasapainoon 2000-luvun jälkipuoliskolla, eli vuoden 2050 jälkeen.
 – Päätelmät ilmastonmuutoksesta ovat täysin riittämättömät. Kompromissi löytyi, mutta se kuuluu niihin eurooppalaisiin kompromisseihin jotka ovat vähiten huonoja mahdollisia ratkaisuja, Macron sanoi.
 Hänen mukaansa huippukokouksen ratkaisu ei tyydytä sen enempää Pariisin ilmastosopimuksen tai tutkimustiedon vaatimuksia kuin ilmastomarsseille osallistuneiden nuorten toiveita.
 – Emme voi tyytyä päätelmiin, jotka eivät uskalla edes muistuttaa, että meidän pitää pyrkiä hiilineutraaliuteen vuonna 2050, Macron sanoi, vaikka Ranska olikin mukana hyväksymässä ratkaisua yksimielisesti.
 Macron vaati, että asiaan palataan huipputasolla ennen syksyä, jolloin EU:n pitäisi sopia vuoden 2050 ilmastostrategiasta.
 Ilmastoneuvotteluja osuu Suomen puheenjohtajuuskaudellekin
 Osa jäsenmaista on Suomen tavoin sitä mieltä, että myös vuoden 2030 päästövähennystavoitteita pitäisi tiukentaa.
 Neuvottelut osuvat todennäköisesti Suomen EU-puheenjohtajuuskaudelle, joka alkaa heinäkuun alussa.
 – Tulee olemaan kova työ kiristää tavoitteita. Ei Saksakaan tule olemaan tässä kysymyksessä helppo, sanoi pääministeri  Juha Sipilä  (kesk.).
 Sipilän mukaan Saksan varauksellinen kanta tuli hänelle yllätyksenä. Maan nihkeys ilmastopolitiikassa johtuu siitä, että se on päättänyt luopua ydinvoimasta, mikä tekee hiilestä luopumisesta vaikeaa.
 – Siellä alkaa keinot olla vähissä, Sipilä sanoi.
 Verkkojulkaisu  Euractivin mukaan  Saksa oli mukana poistamassa päätelmistä viittausta vuoteen 2050 tavoitteena. Samalla kannalla olivat Puola, Unkari ja Tšekki.
 Euroopan komissio ehdotti marraskuussa, että EU:n pitäisi pyrkiä hiilineutraaliuteen vuoteen 2050 mennessä ja esitteli keinoja, joilla siihen voidaan pyrkiä. Hiilineutraalius tarkoittaa, että ilmakehään ei päästetä enempää kasvihuonekaasupäästöjä kuin sieltä sitoutuu esimerkiksi kasveihin.

Macron pettyi EU-johtajien ilmastoratkaisuun: Ei mainintaa tavoitteista – "Täysin riittämätöntä"


Summary: Tuberkuloositapaus todettiin Vantaan ammattiopisto Varian Hiekkaharjun toimipisteessä.

Yhdellä henkilöllä on todettu tarttuva keuhkotuberkuloosi Vantaalla Varian Hiekkaharjun toimipisteessä, oppilaitos  kertoo verkkosivuillaan .
 Oppilaitoksen mukaan sairastunut on voinut altistaa koulussa muita tartunnalle joulukuussa 2018.
 Tuberkuloosi Tuberkuloosi on infektiotauti, joka ilmenee yleisimmin keuhkoissa. Tuberkuloosibakteereita leviää ilmaan sairastuneen henkilön puhuessa tai yskiessä. Samassa sisätilassa, esimerkiksi huoneessa, oleskeleva ihminen voi saada hengitysilman mukana bakteereita keuhkoihinsa ja saada näin tartunnan. Yleisimmin tuberkuloosi esiintyy keuhkoissa, jonne muodostuu tulehduspesäke. Tuberkuloosi on parannettavissa ja tuberkuloosin tutkimukset ja hoito ovat potilaalle ilmaisia. Suomessa todetaan vuosittain alle 300 uutta tuberkuloositapausta.
 Vantaan tartuntatauti– ja hygieniayksikkö on kartoittanut yhteistyössä oppilaitoksen kanssa tuberkuloosille tässä yhteydessä altistuneet ja tartuntatautien terveydenhoitaja ottaa heihin yhteyttä kirjeitse.
 Altistuneet ohjataan tutkimuksiin mahdollisen tuberkuloositartunnan selvittämiseksi. Oireettomat altistuneet eivät tartuta tautia eteenpäin ja voivat elää normaalisti.
 Varian Hiekkaharjun toimipisteessä opiskellaan muun muassa rakennusalaa, kauneudenhoitoalaa ja ravintola-alaa.
 Tuberkuloosi ei tartu helposti
 Tuberkuloosille altistuneista vain noin kolmasosa saa tartunnan. Tartunta edellyttää pitkäaikaista oleskelua samoissa tiloissa sairastuneen kanssa.
 Oppilaitoksen tiedotteessa todetaan, ettei satunnainen oleskelu sairastuneen kanssa samassa tilassa kuten opiskelija- ja henkilökuntaravintoloissa tai suurissa luentosaleissa muodosta merkittävää tartuntariskiä.
 Tiedotteen mukaan altistumisena pidetään joko yhtenäistä tai pidemmällä aikavälillä kertynyttä vähintään 40 tunnin oleskelua esimerkiksi samassa luokkahuoneessa sairastuneen kanssa silloin, kun sairastuneella on ollut oireita.
 Tartuntariskin suuruuteen vaikuttavat useat eri asiat, joista merkittävimpiä ovat kontaktin läheisyys ja altistusaika.
 Asiasta uutisoi ensimmäisenä  Ilta-Sanomat .
 Lue myös:
 Naistenklinikalla synnyttäneellä todettu tarttuva tuberkuloosi – moni helmi-maaliskuun taitteessa syntynyt saattanut altistua

Tuberkuloositapaus Vantaan ammattiopistossa – altistuneisiin otetaan yhteyttä


Summary: Lentoliikenne seisoi puolen tunnin ajan Euroopan neljänneksi vilkkaimmalla lentokentällä.

Lentoliikenne pysäytettiin puolen tunnin ajaksi Saksassa Frankfurtin lentokentällä sen jälkeen kun kentän ilmatilassa oli havaittu drooni.
 Viranomaiset raportoivat ensin, että drooneja oli kaksi, mutta täsmensivät myöhemmin niitä olleen vain yhden.
 Lähtevät lennot sekä laskeutumiuset pysäytettiin paikallista aikaa välillä 17:15-17:45.
 Lennot jatkuivat tämän jälkeen normaalisti ja lentokenttä ilmoitti rauhoittavasti Twitter-tilillään "KEIN Chaos!" eli "EI kaaosta!".
 Frankfurtin lentokenttä on Euroopan neljänneksi vilkkain. Sen kautta kulki viime vuonna 69,5 miljoonaa matkustajaa.

Drooni pysäytti lennot Frankfurtin lentokentällä


Summary: Vuokralaiset ry toivoo, että remonteista kerrotaan heti kun niistä tiedetään. Luteiden varalta taas olisi hyvä olla kriisisuunnitelma.

Tytti Tikkakoski  ja  Esa Läheaho  muuttivat pääkaupunkiseudulta Tikkakosken synnyinkaupunkiin Kokkolaan viime elokuussa. Ensimmäinen asunto löytyi helposti. Siihen hyvä onni loppuikin.
 Kävi ilmi, että taloyhtiössä oli tulossa iso putkiremontti, josta pariskunnalle ei ollut kerrottu. Ennen kuin sinne asti päästiin, kerrostalossa syttyi tulipalo. Pariskunta päätti etsiä toisen asunnon.
 Sekin löytyi helposti. Harmi vain, että Tikkakoski ja Läheaho eivät olleetkaan yksin: makuuhuoneessa asusti jo lauma lutikoita.
 – Alkoi vähän ikenet pakenemaan, hammasta kiristi ja kiukutti, tiivistää Läheaho.
 Omaan taloon menee kyllä kaikki Supon pommiryhmästä ja manaajista lähtien katsomaan, että kaikki on kohdallaan.   Esa Läheaho
 Vuokralaiset ry:n toiminnanjohtajalle  Anne Viidalle  kaikki pariskunnan kokemat vastoinkäymiset ovat tuttuja. Koko triplan osuminen samoille vuokralaisille on harvinaisempaa.
 – En muista kyllä kuulleeni tällaista tapausta!
 Remontteihin liittyviä ongelmia tulee vuokralaisten etuja valvovan yhdistyksen tietoon usein.  Hyvä vuokratapa  määrittelee, että kaikki tiedossa olevat remontit on kerrottava vuokraustilanteessa.
 – Toki neuvon myös vuokralaisia aina kysymään asiasta, ettei näin pääse käymään, Viita ohjeistaa.
 Tämän Tikkakoski ja Läheaho oppivatkin. Ludeongelma taas ei paljastunut näytössäkään, sillä lutikat ovat aktiivisia öisin. Pariskunta olisikin varpaillaan, jos joutuisi vielä etsimään vuokra-asuntoa. Tähtäimessä on kuitenkin seuraavaksi oma talo.
 – Ja sinne menee kyllä kaikki Supon pommiryhmästä ja manaajista lähtien katsomaan, että kaikki on kohdallaan. Siellä pitää olla fengshuikin kunnossa, nauraa Läheaho.
 Kibelle palomiesten tulo oli järkytys, ja yksi pelastajista joutuikin tuntemaan koiran hampaat kädessään. Sari Vähäsarja / Yle
 Tikkakoski ja Läheaho olivat kuulleet jo pian ensimmäiseen asuntoon muutettuaan huhua tulevasta remontista, jonka alta koko 7-kerroksinen talo tyhjennetään. Varmistus asiasta tuli taloyhtiöltä vasta kuukausien päästä. Se sisuunnutti, ettei tietoa tullut aiemmin.
 Ennen sitä ehti tulipalo.
 Läheaho oli töissä ja Tikkakoski vanhemmillaan, kun pelastuslaitos joutui töihin helmikuisena perjantaiaamuna. Paikalle ehtinyttä pariskuntaa odotti lattialla kasa kakkaa ja parvekkeella paniikissa oleva Kibe-koira. Se oli ehtinyt purra yhtä sorkkaraudan kanssa sisään tulleista palomiehistä.
 Asunto pääsi vähällä, ja Tikkakoski ja Läheaho selvisivät viikonlopun evakolla savuvahinkojen takia. Vuokrasopimuksen he kuitenkin irtisanoivat.
 Aiemmin purkumiehet saattoivat tulla maanantaiaamuna kyselemään, että mitenkäs täällä vielä asutaan  Anne Viita, Vuokralaiset ry
 Huoneenvuokralain mukaan remonteista on kerrottava kuusi kuukautta etukäteen. Asunto-osakeyhtiölaki tuo kuvioon oman lisänsä. Osakas ei ole velvollinen täyttämään tätä vaatimusta, koska remontti ei ole hänen tekemänsä. Niinpä osakkaan vuokralaisena olevat ovat eri asemassa kuin taloyhtiön vuokralaiset.
 Vuokrasopimus tehtiin elokuussa, ja remontti alkaa kesäkuun alussa, joten aikaa siitä olisi ollut ilmoittaa yli kuusi kuukautta. Varma tieto pariskunnalle tuli vasta helmikuussa. Vuokranantaja vetosi siihen, ettei päivämäärä ollut aiemmin ollut tiedossa.
 Vuokralaiset ry:llä on selkeä toive: että taloyhtiöt pitävät osakkaat ajantasalla tulevista remonteista, että osakkaat osallistuvat kokouksiin tai edes lukevat asioita koskevat paperit ja että he myös kertovat faktat vuokralaisille mahdollisimman varhain.
 Asunto-osakeyhtiölaki on parantanut sitä, miten remonteista tiedotetaan, vaikka tilanne ei vieläkään ole hyvä.
 – Aiemmin purkumiehet saattoivat tulla maanantaiaamuna kyselemään, että mitenkäs täällä vielä asutaan, sanoo Vuokralaiset ry:n toiminnanjohtaja Anne Viita.
 Pariskunnan sänky on tällä hetkellä kaksi patjaa lattialla. Tavarat on pidettävä irti seinistä, että lutikkatorjunta saadaan hoidettua loppuun. Sari Vähäsarja / Yle
 Toinen vuokra-asunto Läheaholle ja Tikkakoskelle löytyi vieläpä aiempaa paremmalta paikalta. He livat ehtineet purkaa muuttopäivänä valtaosan vaatteista kaappeihin ja olivat menossa nukkumaan, kun huomasivat, että seinällä kipitti luteita.
 Sänky meni vaihtoon, samoin petivaatteet. Muut tekstiilit odottavat jätesäkeissä parvekkeella ärmäkkää pesua tai pakastusta. Luteiden hävitys on vielä kesken, ja isäntäväki nukkuu niiden syöttinä patjoilla, kunnes homma on hoidossa.
 Uusi vuokranantaja saa kiitosta siitä, miten hyvin otti asian hoitaakseen. Hänellä ei pariskunnan mukaan selvästikään ollut tuholaisista mitään tietoa.
 – Mutta olisihan tässä mieluummin laittanut asunnon asumiskuntoon kuin asuisi täällä romukasojen keskellä, sanoo Esa Läheaho.
 Tikkakoski ja Läheaho olivat ehtineet purkaa vaatteet kaappiin, ennen kuin tuholaisongelma paljastui. Nyt vaatteet odottavat käsittelyä parvekkeella. Sari Vähäsarja / Yle
 Myös lutikoista tai muista tuholaisista on ehdottomasti kerrottava vuokralaisille. Vuokralaiset ry:n toiminnanjohtaja Anne Viita suosittelee, ettei asuntoon muutettaisi, jos ei ole aivan pakko. Tuholaisista voi tulla kallis paukku, jos irtaimistoa menee uusiksi paljon.
 – Tuhoaminen on myös hidasta ja työlästä – eikä Suomessa vielä ole normaalia asumista se, että lutikat ovat samassa kämpässä.
 Lutikat ovat vuokranalennuksen peruste, ja vuokranantajan on myös ryhdyttävä hävittämään tuholaisia.
 Viita toivoisi taloyhtiöiden tekevän yleistyneiden lutikoiden varalta toimintasuunnitelman, jossa esimerkiksi yhtiön sauna valjastettaisiin torjuntakäyttöön heti siinä vaiheessa, kun hävittäminen on helpompaa ja kompaktimpaa.
 Pyydetty todistusaineisto alivuokralaisista on pakasterasiassa. Sari Vähäsarja / Yle
 Vastoinkäymisistä huolimatta Tytti Tikkakoski ja Esa Läheaho ovat tyytyväisiä muuttoon ja Kokkolaan. Tikkakosken sukulaiset ovat lähellä – niin kuin kaikki muukin: kenttä, jolla Veikkausliigaan noussut KPV aloittaa pian kautensa, jäähalli, jossa pelaa Mestiksen runkosarjan voittanut Hermes. Hyvät rullaluistelumaastot, työpaikat pyörämatkan päässä.
 Korvausten saamiseen pari ei usko.
 – Nyt on lähinnä sellainen tunne, että olisiko tämä nyt tässä ja pääsisikö asettumaan aloilleen. Mutta vielä ei uskalla nuolaista ennen kuin tipahtaa, sanoo Tikkakoski.
 "Näillä mennään." Läheaho ja Tikkakoski katsovat nyt eteenpäin ja kohti oman talon hankintaa.  Sari Vähäsarja / Yle
 Asuntosijoittamisen lisääntyminen on Vuokralaiset ry:n Anne Viidan mukaan lisännyt kahtiajakoa vuokranantajien keskuudessa. Pääasiassa tuottoa hakevat vuokraajat eivät saa vuokralaisten edunvalvojalta kiitosta.
 – Osa sijoittajaosakkaista ei käy kokouksissa tai nouki tietoja, vaikka se olisi vuokralaisen vuokrauspäätöksen ja asumismukavuuden kannalta erinomaisen tärkeää.
 Toisaalta on Viidan mukaan yhä paljon vuokranantajia, jotka hoitavat kaiken asiallisesti ja pitävät vuokralaiseen yhteyttä muutenkin kuin kertoakseen että vuokra nousee.
 – Täytyy sanoa, että siinä on eroa, onko kyseessä sijoittaja vai vuokrantaja.

Putkiremontti, tulipalo ja lutikoita: kihlaparin vuokrataival uudessa kotikunnassa alkoi takkuisasti – "Olisiko tämä nyt tässä?"


Summary: Kilpaurheilu-uran viime keväänä lopettanut pikaluistelija Mika Poutala on nykyisin ammattipuhuja ja tubettaja.

Sanni Poutala , omaa sukua Saresvirta, oli 2000-luvun alussa Suomen kärkeä rytmisessä voimistelussa.  Mika Poutala  taas pikaluistelun huippuja viime keväänä ilmoitettuun kilpauran lopettamiseen asti. Kilpaurheilu on ollut vahvasti mukana kummankin elämässä, ja sitä se on ollut myös parisuhteessa.
 Pariskunta kertoi Puoli seitsemän -ohjelmassa millaista arki ja parisuhde olivat silloin, kun toinen puoliso oli pitkiä aikoja ulkomailla tekemässä urheilu-uraa.
 – Oli se monestikin aika rankkaa. Silloin ennenkuin oli lapsia, ikävä oli erilaista. Sitten kun tuli lapsia tuli enemmän ikävä konkreettista apua, ja olin välillä aika yksin, muistelee Sanni Poutala nyt jälkeenpäin.
 – Kyllä muistan monia hetkiä, kun olen polkenut kotona jalkaa itku silmässä, tai lähettänyt Mikalle maailmalle vihaisia viestejä.
 Vaikka puolisolla oli kotona käsissään jätevesikatastrofi talon kellarissa, piti Mika Poutalan keskittyä tuhansien kilometrien päässä MM-kisoihin.
 – Kun puhelu kotoa loppui, minun piti käyttää kaikki henkinen kapasiteetti, että pystyin keskittymään siihen urheiluun, muistelee Mika Poutala.
 Parisuhteen checklist
 Toukokuussa 2018 Mika Poutala kertoi lopettavansa kilpaurheilu-uransa. Syyksi hän kertoi silloin, että hän ei ole enää valmis uhraamaan vaimon ja perheen elämää omien halujen ja unelmien toteuttamiseen. Nyt uuteen perhearkeen on totuteltu noin vuoden ajan.
 Aluksi pariskunta istuutui saman pöydän ääreen ja alkoi kirjoittaa listaa siitä, mitä kumpikin toiselta uudessa tilanteessa odottaa.
 – Se oli minulle niin uusi tilanne, että olen koko ajan kotona, enkä tiennyt mitä Sanni minulta haluaa. Me rupesimme tekemään listaa ihan sellaisista asioista, että miten me hoidetaan siivous, mitä minä voin tehdä pyykinpesussa, ruoanlaitossa, miten viedään lapsia harrastuksiin. Siinä sain käsityksen siitä, mitä Sanni tarvitsee minulta että voi olla onnellinen. Tällaiselle yksinkertaiselle miehelle sellainen checklist oli helpottava.
 Kilpaluisteluradalta puhujalavoille
 Kilpaurheilu-uran jälkeen Mika Poutalasta on tullut suosittu puhuja ja  tubettaja , joka kiertää kertomassa muun muassa pettymykseen suhtautumisesta.
 – Kerron aika pitkälti tarinaa omasta elämästäni ja urheilu-urasta. Urheilu-ura on opettanut minulle paljon sellaisia asioita, joita kuka tahansa voi hyödyntää. Haluan puhua muun muassa arvoista, identiteetistä ja ajatusmalleista. Meillä kaikilla on ajatusmalleja, jotka ovat automaattisia, emmekä me edes mieti, miten ne vaikuttavat elämäämme.
 Katso Sanni ja Mika Poutalan koko haastattelu  Yle Areenasta

Mika ja Sanni Poutala muistelevat kilpaurheilijaperheen arkea: "Muistan monia hetkiä, kun olen polkenut kotona jalkaa itku silmässä"


Summary: EU:n ja Kiinan huippukokous järjestetään 9. huhtikuuta.

Keskustelu Britannian EU-eron kiemuroista jätti torstaina alleen kaiken muun – talousjätti Kiinankin.
 Alunperin EU-johtajien oli huippukokouksessaan Brysselissä tarkoitus käyttää torstaina työillallinen keskusteluun Kiinan ja EU:n suhteista, mutta koska Britannialle tarjottavasta lisäajasta ei saatu sopua aiotussa ajassa, siirrettiin Kiina-asiat perjantaille.
 Kokonaan Kiinaa ei olisi voitu siirtää syrjään. EU:n ja Kiinan huhtikuun 9. päivä järjestettävän huippukokouksen edellä EU-maiden johtajat halusivat päästä kertomaan kantansa kokouksessa EU:ta edustaville  Jean-Claude Junckerille  ja  Donald Tuskille .
 Euroopan komission puheenjohtajan Junckerin sekä Eurooppa-neuvoston eli huippukokouksen puheenjohtajan Tuskin viesti oli, että Kiinan kanssa tullaan keskustelemaan kilpailun pelisäännöistä sekä tasavertaisesta markkinoille pääsystä.
 Tusk peräänkuulutti avointa kauppapolitiikkaa
 Lisäksi EU:n toiveena on saada Kiina sitoutumaan tiukemmin rammaksi jääneen Maailman kauppajärjestön WTO:n sääntöihin, kuten teollisuustukien sääntelyyn.
 EU-maita ja Kiinaa ajaa kaupan suhteen yhteen nikottelu, jota molemmilla on kauppasuhteissaan Yhdysvaltojen kanssa.
 Kiina hyväksyi maaliskuussa lain, jonka myötä pitkään kiistakapulana olleet pakotetut teknologiansiirrot kiellettäisiin, kuten EU on toistuvasti toivonut. EU-kauppakamari  on kuitenkin kritisoinut lakia .
 EU-maat yksimielisiä
 Keskusteluiden tähtäimessä on mm. investointisopimus Kiinan kanssa vuoteen 2020 mennessä. Nykyisellään Kiinan ja EU:n keskinäisen kaupankäynnin arvo on komission arvion mukaan keskimäärin yli miljardi euroa päivässä.
 Komission puheenjohtaja Juncker korosti molemminpuolista hyötyä markkinoille pääsystä ja totesi, että monista huippukokouksessa edessä olevista asiosta puhuttiin jo maanantaina, kun Kiinan ulkoministeri vieraili Brysselissä.
 5G-mobiiliverkoista ei Junckerin mukaan maanantaina käyty keskustelua.
 – Hassua kyllä, en maininnut asiaa eikä hänkään, Juncker totesi asiasta kysyttäessä.
 Yhdysvaltojen mukaan kiinalaisen Huawein laitteita saatetaan käyttää lännen vakoiluun. Euroopan komission on määrä kertoa 5G-verkkojen turvallisuutta koskeva suositus EU-huippukokouksen jälkeen.
 Suomea huippukokouksessa edustanut pääministeri  Juha Sipilä  kertoi huippukokouksesta poistuessaan keskustelun Kiina-suhteesta olleen hyvin yksimielinen.
 – Tässä 5G-asiassakin pitää olla yksi EU-linja eikä 28 linjaa, Sipilä sanoi viitaten siihen, annetaanko Huawein toimittaa laitteita 5G-verkkoa varten.
 Sipilän mukaan EU-maiden johtajat olivat keskustelleen myös siitä, että sääntöjen on oltava samat kaikille ja niitä on noudatettava.
 – Kiina on meille kumppani ja asiakas ja jossakin kilpailija, ja joissakin asioissa myös turvallisuuskysymys. Mutta ennen kaikkea puhuttiin nyt vapaakaupan säännöistä, Sipilä sanoi.
 Yhteinen strategia
 Omaan tiedotustilaisuutensa hieman aikataulusta myöhässä astellut Ranskan presidentti  Emmanuel Macron  peräänkuulutti Kiinan suhteen yhteistä strategiaa hänkin.
 Macronin mukaan Euroopan selviämisen kannalta on tärkeää, että järjestäydytään yhdessä.
 – Oli kyse sitten Yhdysvalloista tai Kiinasta.
 EU:n yhteistä kauppapolitiikan sääntelyä toivova Macronkin sanoi ääneen Kiinan painoarvon EU:n taloudellisena kumppanina, mutta korosti että tärkeintä on nimenomaan yhteinen strategia.
 Eurooppa-neuvoston yhteisessä loppulausumassa Kiina mainittiin myös rivien väleissä toteamalla, että EU:n on turvattava intressinsä kolmansien maiden harjottamia epäreilujen toimien keskellä.
 Lue myös:
 Macron pettyi EU-johtajien ilmastoratkaisuun: Ei mainintaa tavoitteista – "Täysin riittämätöntä"
 Reuters: EU harkitsee kiinalaisten yritysten sulkemista pois 5G-markkinoilta vakoiluriskin vuoksi

Yhtä köyttä Kiinan suhteen: EU haluaa turvata etunsa, mutta kaipaa kauppakumppania


Summary: Eurooppa-komission puheenjohtaja Donald Tusk nauratti yleisöään eilen sekä tarkoituksella että tahottomasti.

Tuttavallisemmin huippukokouksiksi kutsutuissa Eurooppa-neuvoston kokouksissa läpikäytävät asiat ovat tietenkin tärkeitä ja vakavia, mutta se ei suinkaan aina tarkoita, että kokouksien tunnelma olisi.
 Myöhään eilen Justus Lipsius -rakennuksen tiedotussaliin astellut kaksikko – Eurooppa-neuvoston puheenjohtaja  Donald Tusk  ja Euroopan komission puheenjohtaja  Jean-Claude Juncker  – tarjoilivat yleisölleen kaksi tahatonta hauskuutusta sekä yhden pisteliään vitsin.
 Ehkä huumorin uppoamiseen tai tahattomien hauskuutuksien syntymiseen vaikutti aavistuksen se, että kokouksen ensimmäinen päivä venyi Britannian EU-eroa käsitellessä aiottua pidemmäksi.
 20. huhtikuuta, eikun...
 Ensimmäiset naurut salissa saatiin, kun Tusk ryhtyi kertomaan, mitä Britannialle on luvattu ja sotki päivämäärät:
 – Eurooppa-neuvosto hyväksyi lisäajan myöntämisen huhtikuun 20. päivään asti... 12. päivään, 12. päivään asti, Tusk korjasi salin nauraessa.
 Kysyttäessä, mihin asti Britannia voisi pisimillään saada jatkoaika EU-eroon miehet vilkaisivat toisiaan – mikä jo se saisi salissa olleet toimittajat purskahtamaan nauruun.
 Seuraava naurun tarjoili Euroopan komission puheenjohtaja Juncker vastaamalla lopulta kysymykseen:
 – Loppuun asti.
 Tämän jälkeen Tusk pääsi vielä vitsailemaan ihan tarkoituksella.
 Toimittaja kysyi Tuskilta, pitäisikö myös brexit-sopimusta vastaan äänestävät brittiparlamentaarikot laittaa erityiseen paikkaan helvetissä. Asiaa kysyttiin siksi, että Tusk kuittasi helmikuun alussa pohtineensa,  millainen erityinen paikka helvetissä on niille, joilla ei ollut edes hahmotelmaa siitä, miten brexit toteutettaisiin turvallisesti .
 – Paavimme mukaan helvetti on yhä tyhjä. Siellä on siis paljon tilaa, Tusk sanoi saaden salin nauramaan.
 Tiedotustilaisuus päättyi, mutta Juncker ehti vielä huikata toimittajille ohjeen:
 – Älkää menkö helvettiin, sanoi komission puheenjohtaja pitkäsi venyneen päivän päättäneen tiedotustilaisuuden lopuksi.
 Komission puheenjohtaja Jean-Claude Juncker hauskuutti yleisö myös perjantain tiedotustilaisuudessa Brysselissä. Julien Warnand / EPA
 Juncker jatkoi vitsailua myös perjantai-iltapäivän tiedotustilaisuudessa. Kun brittitoimittaja  Mark Stone  pääsi kysymysvuoroon, katsoi Juncker Tuskia ja totesi:
 – Aina tämä sama tyyppi.
 Salissa olevat toimittajat pysyivät ensin hiljaa, mutta muutaman katseiden vaihdon jälkeen salissa naurettin taas. Tusk vastasi, ettei hän ole tavannut kyseistä toimittajaa ikinä.
 – Me olemme tavanneet useastikin, Juncker totesi, epäilemättä brexitin lukuisiin käänteisiin viitaten.
 Lue myös:
 Analyysi: Britit, nyt on vihdoin aika päättää!
 EU suostui antamaan brexitille lisäaikaa – lykkäys kaksi viikkoa tai vajaat pari kuukautta

EU-politiikkako vain vakavaa ja poliitikot kuivia? Ehei! "Helvetti on vielä tyhjä", sanoi Donald Tusk ja sai salin nauramaan


Summary: Jussi-gaalassa jaettiin tänä vuonna ensimmäistä kertaa palkinto kotimaisen elokuvan tasoa viime vuonna nostaneelle elokuva-ammattilaiselle.

Ohjaaja  Aleksi Salmenperä  ja leikkaaja  Samu Heikkilä  ovat voittaneet Nordisk Film -palkinnon.  Tyhjiö -elokuvan parissa työskennellyt kaksikko sai tunnustuksen tekemästään työstä kotimaisen elokuvakulttuurin edistämiseksi..
 Nordisk Film -palkinto jaettiin tänään ensimmäistä kertaa Suomessa. 20 000 euron arvoisesta palkinnosta tuli heti Suomen suurin elokuva-alan palkinto.
 Alun perin Tanskasta kotoisin oleva palkinto on levinnyt Suomen lisäksi Norjaan, missä se on jaettu vuodesta 2015 lähtien. Sen on vuosien saatossa voittanut muun muassa tanskalaisohjaaja  Lars von Trier .
 Vuosittain jaettavan palkinnon voittajan valitsee riippumaton, elokuvatekijöistä koostuva tuomaristo. Tänä vuonna suomalaisen tuomariston puheenjohtajana toimi elokuvatuottaja  Miia Haavisto .
 Lue myös:
 Uusi palkinto Jussi-gaalassa rohkaisee riskinottamiseen – 20 000 euron palkintosumma tulee tarpeeseen

Aleksi Salmenperä ja Samu Heikkilä voittivat elokuva-alan uuden tunnustuspalkinnon


Summary: Yhteensä yhdeksän eri elokuvaa sai Jussi-palkinnon.

Jussi-palkinnot jaettiin tänään Helsingin Kaapelitehtaalla. Illan kuningas oli  Tyhjiö , joka voitti parhaan elokuvan Jussin lisäksi kaksi muuta pystiä.  Juice Leskisen  elämästä kertova  Juice  keräsi niin ikään 3 Jussia.
 Oma maa  ja dokumenttielokuva  Yrittäjä  saivat kumpikin kaksi Jussia.
 Pitkästä urasta myönnettävän Betonijussin sai tänä vuonna näyttelijä  Hannele Lauri .
 Katso tästä kaikki tämän vuoden Jussi-voittajat
 Paras elokuva:  Tyhjiö
 Paras ohjaus:  Aleksi Salmenperä – Tyhjiö
 Paras naispääosa:  Oona Airola – Oma maa
 Paras miespääosa:  Hannu-Pekka Björkman – Ihmisen osa
 Paras naissivuosa:  Satu Tuuli Karhu – Ilosia aikoja, Mielensäpahoittaja
 Paras miessivuosa:  Paavo Kinnunen – Suomen hauskin mies
 Paras käsikirjoitus:  Kirsikka Saari – Hölmö nuori sydän
 Paras kuvaus:  Aarne Tapola – Juice
 Paras musiikki:  Sanna Salmenkallio - Yrittäjä
 Paras äänisuunnittelu:  Tuomas Klaavo – Tyhjiö
 Paras leikkaus:  Samu Heikkilä - Tyhjiö
 Paras lavastussuunnittelu:  Antti Nikkinen – Oma maa
 Paras pukusuunnittelu:  Susse Roos – Juice
 Paras maskeeraussuunnittelu:  Riikka Virtanen – Juice
 Paras dokumenttielokuva:  Yrittäjä – ohjaaja Virpi Suutari, tuottajat Joonas Berghäll ja Satu Majava
 Paras lyhytelokuva:  Star Shaped Scar – ohjaajat Virva Kunttu ja Vuokko Kunttu
 Betonijussi:  Hannele Lauri

Tyhjiö ja Juice kahmivat eniten Jusseja – Katso tästä kaikki Jussi-voittajat


Summary: Molemmat ovat Kushnerin asianajajan mukaan käyttäneet henkilökohtaisia sähköpostitilejä, sekä Kushner myös WhatsApp-palvelua.

Yhdysvalloissa edustajainhuoneen valvontakomitea vaatii Valkoiselta talolta lisätietoja siitä, ovatko presidentti  Donald Trumpin  tytär ja hänen neuvonantajansa  Ivanka Trump  sekä tämän aviomies  Jared Kushner  käyttäneet henkilökohtaisia viestipalveluita vastoin sääntöjä.
 Valvontakomitean puheenjohtaja  Elijah Cummings  kertoo saaneensa asiasta tiedon Kushnerin asianajajalta  Abbe Lowellilta .
 Cummingsin mukaan sekä Trump että Kushner ovat käyttäneet henkilökohtaisia sähköpostitilejään virassaan presidentti Trumpin neuvonantajina.
 Lisäksi Kushner on hoitanut työasioitaan WhatsApp-sovelluksen kautta.
 Tämä on kiellettyä Yhdysvaltain laissa.
 Aiemmin muun muassa uutiskanava  CNN on kertonut , että Kushner keskustelee Saudi-Arabian kruuninprinssin Mohammed Bin-Salmanin kanssa WhatsAppin välityksellä.
 Lowell on vahvistanut, että Kushner käyttää WhatsAppia keskusteluun Yhdysvaltain ulkopuolisten tahojen kanssa.
 Cummings vaatii Valkoiselta talolta selvitystä henkilökohtaisten viestimien käytöstä sekä siitä, onko niitä käytetty mahdollisesti valtionsalaisuuksista puhumiseen.
 Lowell on puolustanut Trumpia ja Kushneria ja sanonut, että nämä ovat lähettäneet tiedot kaikista keskusteluista myös virallisille tileilleen.
 Kun presidentti Trumpilta kysyttiin asiasta perjantaina tämän lomaillessa yksityisellä Mar-a-Lago -huvilallaan Floridassa.
 – En tiedä asiasta yhtään mitään, hän vastasi.
 Lue myös:
 NYTimes: Ainakin kuusi Trumpin avustajaa käyttänyt yksityisiä sähköpostitilejä viranhoitoon
 Ivanka Trump käytti henkilökohtaista sähköpostiaan työasioiden hoitamiseen
 Donald Trump puolustaa tytärtään Ivanka Trumpia esille tulleessa sähköpostikohussa

Yhdysvalloissa selvitetään käyttivätkö Ivanka Trump ja Jared Kushner epävirallisia viestimiä valtiosalaisuuksista keskusteluun


Summary: Mies tunnusti terrorimurhat oikeudessa.

Hollannissa tuomistuin pidensi perjantaina Utrechtin raitiovaunuampumisesta epäilyn miehen pidätystä kahdella viikolla. Mies myönsi oikeudessa syyllisyytensä terroristisessa tarkoituksessa tehtyihin murhiin. Syyttäjän mukaan mies myös sanoi toimineensa yksin.
 Syyttäjän mukaan miestä epäillään useasta terroristisessa tarkoituksessa tehdystä murhasta.
 Tähän mennessä ei ole mitään viitteitä siitä, että mies olisi tuntenut uhrinsa. Kolme ihmistä kuoli ja seitsemän haavoittui maanantaisessa ampumisessa. Poliisin mukaan ampuminen tapahtui raitiovaunussa 24 Oktoberplein -pysäkin luona.
 Sen sijaan 40-vuotias mies, joka pidätettiin epäiltynä osallisuudesta veritekoon tiistaina, päästettiin vapaaksi tänään. Häntä ei enää epäillä rikoksesta, uutisoi Gelderlander-lehti.
 Maanantaina pidätettiin myös 23- ja 27-vuotiaat veljekset. Heillä ei ollut mitään tekemistä murhien kanssa, ja heidät päästettiin vapaalle jalalle eilen.
 16 000 ihmistä osallistui hiljaiseen marssiin
 Perjantai-iltana yli 16 000 ihmistä osallistui hiljaiseen marssiin uhrien muistoksi, uutisoi hollantilainen lehti De Telegraaf.
 Hollannin pääministeri  Mark Rutte  sekä Amsterdamin ja Haagin pormestarit osallistuivat kulkueeseen, jonka reitti alkoi Utrechtin keskustasta ja loppui ampumapaikalle.
 Myös äärioikeistolainen, islamvastainen Pegida-liike ilmoitti osallistuvansa marssiin, tosin ilman tunnuksiaan. Utrechtin kaupunki ei estellyt Pegidan aikeita.
 - Kaikki, jotka osaavat käyttäytyä, ovat tervetulleita, kaupungin edustaja sanoi.
 Marssiin osallistujia kehotettiin ottamaan mukaansa punaisia ja valkoisia kukkia. Utrechtin lippu on punavalkoinen.

Utrechtin raitiovaunuampumisesta epäillyn pidätys jatkuu


Summary: Yhdysvalloissa erikoissyyttäjä Robert Muellerin Venäjä-tutkinta on valmistunut, kertovat useat mediat.

Ministerit, ministeriöt ja valtioneuvosto

Mueller on luovuttanut raportin tutkinnasta Yhdysvaltojen oikeusministerille  William Barrille , kirjoittaa muun muassa Washington Post. Barrin ei tarvitse julkistaa raporttia, mutta hänen on tehtävä siitä tiivistelmä kongressille.
 Mueller on tutkinut presidentti  Donald Trumpin  kampanjakoneiston ja Venäjän epäiltyjä yhteyksiä vuoden 2016 presidentinvaaleissa.
 Pitkään jatkuneen tutkinnan tulokset voivat vaikuttaa merkittävästi Trumpin asemaan.
 Yhdysvaltojen oikeusministeriö on ilmoittanut kongressille vastaanottaneensa Muellerin raportin, mutta ei kuvannut sen sisältöä. Barrin odotetaan toimittavan tiivistelmän kongressiedustajille lähipäivinä.
 – Voi olla, että pystyn kertomaan teille erikoissyyttäjän olennaisimmista johtopäätöksistä jo tänä viikonloppuna, Barr kertoi kongressin oikeusvaliokuntien johtajille lähettämässään kirjeessä.
 Barr toisti aiemman lausuntonsa siitä, että hän aikoo olla asiassa "niin avoin kuin mahdollista". Etenkin demokraattiedustajat ovat olleet tyytymättömiä Barrin lupaukseen ja vaatineet äänekkäästi Muellerin koko raportin julkistamista.
 Muellerin tutkinta on johtanut 34 henkilön rikossyytteisiin. Osa syytetyistä on Trumpin entisiä avustajia tai muuta lähipiiriä.
 Trump on toistuvasti arvostellut tutkintaa ja syyttänyt sitä "noitavainoksi".

Muellerin Venäjä-tutkinta on valmis – raportti luovutettu oikeusministerille


Summary: Oikeusministeriö luovutti tiivistelmän raportin löydöksistä kongressille.

Presidentti  Donald Trumpin  kampanja ei tehnyt yhteistyötä Venäjän kanssa osana vuoden 2016 presidentinvaaleja.
 Tämä käy ilmi erikoissyyttäjä  Robert Muellerin  raportista, jonka löydökset Yhdysvaltain oikeusministeriö toimitti tänään kongressille.
 Raportista käy ilmi, että Mueller ei myöskään löytänyt tarpeeksi todisteita sille, että Trump olisi syyllistynyt virka-aseman väärinkäyttöön antaessaan potkut FBI-johtaja  James Comeylle .
 Uutista päivitetään.

Muellerin raportti: Trumpin kampanja ei tehnyt yhteistyötä Venäjän kanssa


Ulkoministeri Timo Soinia (sin.) yritettiin lyödä Korson maalaismarkkinoilla Vantaalla sunnuntaina päivällä.
 Paikalla ollut Lehtikuvan kuvaaja kertoo, että turvamiehet painoivat maahan Soldiers of Odin -tunnuksiin pukeutunutta miestä ja pitivät tätä paikallaan.
 Soini kertoi ympärillä oleville ihmisille, että kyseinen mies oli yrittänyt lyödä häntä ja että turvamiehet ottivat lyöjän haltuun. Soini jatkoi välikohtauksen jälkeen normaalisti kansalaisten tapaamista.
 Maalaismarkkinoilla monitoimikeskus Lumon lähistöllä oli useamman puolueen edustajia tapaamassa äänestäjiä.

Ulkoministeri Timo Soinia yritettiin lyödä Korson maalaismarkkinoilla Vantaalla


Summary: Kyselyn mukaan opposition Pheu Thai -puolue ei silti saanut riittävästi paikkoja muodostaakseen hallitusta. Armeija voi yhä säilyttää otteensa vallasta Thaimaassa.

Opposition Pheu Thai -puolue on nousemassa Thaimaan parlamentin alahuoneen suurimmaksi puolueeksi, kertoo uutistoimisto Reuters.
 Thaimaassa on tänään sunnuntaina äänestetty ensimmäisissä parlamenttivaaleissa sitten vuoden 2014 sotilasvallankaappauksen. Vaalihuoneistot sulkeutuivat kello 12 Suomen aikaa.
 Ovensuukyselyn mukaan puolue saisi 163 paikkaa, kun taas sotilasjunttaa kannattava puolue saisi 96 paikkaa.
 Kyselyn oli tehnyt tutkimuskeskus Super Poll ja paikallinen Thai PBS -kanava julkisti tulokset heti äänestyksen päätyttyä.
 Jos ovensuukyselyn tulos pitää paikkaansa, Pheu Thai ei olisi voittamassa riittävästi paikkoja, että se kykenisi muodostamaan hallitusta liittolaistensa kanssa.
 Pheu Thain taustalla vaikuttaa maanpaossa asuva entinen pääministeri  Thaksin Shinawatra , jonka paluun Thaimaan politiikkaan armeija on pyrkinyt estämään.
 Thaimaan vaikutusvaltainen armeija on pyrkinyt sementoimaan valtansa uudella perustuslailla.
 Äänestäjät valitsivat sunnuntaina edustajat 500-paikkaiseen parlamentin alahuoneeseen. Armeija on kuitenkin nimennyt 250-paikkaisen ylähuoneen eli senaatin, ja parlamentin molemmat huoneet valitsevat pääministerin.
 Lisää aiheesta:
 Yle Thaimaassa: Bangkokin nuoret yrittävät kaataa sotilasjuntan vaaleissa  24.3.2019

Ovensuukysely: Oppositiopuolue saa eniten paikkoja Thaimaan vaaleissa


Summary: Tuhannet nuoret opettajat vaativat parempia työolosuhteita pääkaupunki Rabatissa.

Marokossa poliisi on hajottanut opettajien mielenosoituksen vesitykeillä maan pääkaupungissa Rabatissa, uutistoimisto Reuters raportoi.
 Arviolta 15 000 mielenosoittajaa oli kokoontunut maan parlamenttitalon eteen, kun poliisit häätivät joukon varhain sunnuntaina.
 Poliisi neuvotteli mielenosoittajien kanssa ja vaati heitä poistumaan parlamenttitalon edustalta ennen kuin mellakkapoliisit ryhtyivät hajottamaan joukkoa. Välikohtauksessa mahdollisesti loukkaantuneista ei ole toistaiseksi tietoa
 Marokossa opettajat ovat kolmatta viikkoa lakossa. Opettajat olivat tulleet pääkaupungin kaduille vastustamaan määräaikaisia työsuhteita ja vaatimaan vakituisiin virkasuhteisiin liittyviä etuuksia, Reuters kirjoittaa.
 Mielenosoittajien oli tarkoitus yöpyä parlamenttitalon edustalla ja osallistua myöhemmin sunnuntaina oppositiopuolueiden ja ammattiyhdistysten järjestämään suurempaan protestiin.
 Marokon poliisi tai hallitus eivät ole kommentoineet levottomuuksia.

Reuters: Opettajat protestoivat Marokossa – Poliisi hajotti mielenosoituksen vesitykeillä


Summary: Lapsi- ja perhetyön uudistamiseen on käytetty miljoona euroa – ammattilaiset ovat saaneet koulutusta muun muassa puheeksiottamiseen.

Kymmenen lasta kiljuu riemusta yhteen ääneen. Äidit istuvat kahvittelemassa niin kuin pikkulasten vanhemmat osaavat: korvat mekkalalta sulkien, mutta samalla kuulostellen, milloin ilo vaihtuu itkuun.
 Mannerheimin lastensuojeluliiton Siikaisten paikallisyhdistyksen perhekahvilassa puhe pulppuaa teemasta lapsiperhearjen ihanuudet ja kamaluudet. Täällä ei ole tarvetta kaunistella puheitaan.
 – Puheenaiheet saattavat mennä hyvinkin syviin vesiin. On valtava rikkaus, että täällä voi purkaa tuntojaan ja saada vertaistukea, MLL Siikaisten puheenjohtaja  Miia Leivo  toteaa.
 Miia Leivo on pohtinut voisiko neuvolakäynneillä olla vastassa kaksi terveydenhoitajaa. "Toinen ammattilaisista voisi viihdyttää lapsia, jolloin äidin energia ja huomio voisi kiinnittyä lapsien kaitsemisen sijaan puhumiseen." Mari Kahila / Yle
 Kolmatta lastaan odottava  Eeva Eerikäinen  uskoo, että toiselle äidille on helpompi puhua kuin neuvolan terveydenhoitajalle. Saa puhua vapaammin miettimättä sanavalintojaan.
 – Moni arastelee arjen vaikeuksista puhumista neuvolassa. Pelätään seuraamuksia ja leimautumista. Ei ehkä haluta myöntää, ettei pärjää tai jaksa, Eeva Eerikäinen pohtii.
 Äitien mielestä neuvoloissa pitäisi ottaa entistä rohkeammin puheeksi vaikeammatkin asiat.  Miten perheessä jaksetaan? Millaisella tolalla parisuhde on? Masentaako? Katkeileeko pinna?
 "Meillä on ollut todella mukavia neuvolatätejä. Mutta silti, toiselle äidille avautuminen tuntuu helpommalta", Eeva Eerikäinen toteaa. Mari Kahila / Yle Pori
 Tietoa pitää olla äitien mielestä valmis kaivamaan. Se, että kysyy neuvolaan tulevalta rättiväsyneeltä äidiltä kerran mitä perheelle kuuluu, ei riitä Eeva Eerikäisen mukaan alkuunkaan.
 – Pitää kysyä todella monta kertaa ja eri tavoin. Ei saa tuudittautua siihen, että kaikki on hyvin, jos äiti vastaa ensimmäiseen kysymykseen niin.
 Neuvolatädillä käytössä valheenpaljastuskikat
 15 vuotta neuvolatyötä on koulinut  Katriina Levolasta  hyvän ihmistuntijan. 180 ulvilalaisen lapsen ja heidän perheidensä terveydenhoitaja tunnistaa asiakkaistaan herkästi, jos totuutta kaunistellaan.
 – Yksi vahva merkki siitä, ettei kaikki ole kunnossa on se, että vakuutetaan ponnekkaasti kaiken sujuvan oikein loistavasti. Kaikki me tiedämme, että pikkulapsiarki ei ole yhtä auvoa, Ulvilan neuvolan terveydenhoitaja Katriina Levola toteaa.
 Terveydenhoitaja Katriina Levola on huomannut, että nuoret äidit ja isät puhuvat aiempia sukupolvia rohkeammin arjen ongelmistaan. "Olisiko se some, joka on totuttanut ihmiset avautumaan julkisemminkin?" Mari Kahila / Yle
 Viimeisen parin vuoden aikana lapsi- ja perhetyötä tekevät ammattilaiset ovat saaneet ympäri Suomea laajasti koulutusta puheeksiottamiseen ja perheiden yksilöllisten tarpeiden tunnistamiseen.
 Esimerkiksi Satakunnassa kaikkien neuvoloiden terveydenhoitajat suorittivat  Lapset puheeksi -koulutuksen , joka kannustaa ammattilaisia uudenlaiseen yhteistyöhön perheen ja kollegoiden kanssa. Käyttöön on saatu myös uusia työkaluja avoimempaan kohtaamiseen perheiden kanssa.
 – Monelle esimerkiksi parisuhdeongelmista kertominen voi olla vaikeaa. Uudet kyselylomakkeet ovat tässä oiva apu. Niitä läpikäydessä ongelmista on luontevampi ja helpompi puhua.
 Läsnäolo on kaiken a ja o. Terveydenhoitaja Katriina Levola tietää, että hänen pitää kuunnella tarkalla korvalla asiakasta ja välillä tietoa tippuu rivien välistäkin.
 Luottamuksen ilmapiiri syntyy rauhallisissa kohtaamisissa. Levolan mukaan tärkeää on, että asiakas saa tavata tutuksi tullutta terveydenhoitajaa, eikä häntä pompotella joka kerta eri ammattilaisen vastaanotolle.
 Vanhemmat panttaavat huoliaan
 Lapsi- ja perhepalveluiden uudistamiseen on käytetty Suomessa viimeisen kahden vuoden aikana miljoona euroa. Tavoitteena on, että perheet saisivat jatkossa tarvitsemansa avun ja tuen oikeaan aikaan. Jotta tämä tapahtuisi, on lasten vanhemmat saatava puhumaan ja ammattilaiset kuuntelemaan.
 Mari Kahila / Yle
 Moni vanhempi panttaa tietoa arjen huolistaan. THL:n keväällä julkaistavan Lasten terveys, hyvinvointi ja palvelu -tutkimuksen ennakkotiedoista käy ilmi, että pienten lasten vanhemmat ovat pääosin tyytyväisiä saamiinsa palveluihin, mutta kaipaavat silti lisää tukea. Mutta he eivät välttämättä kerro siitä kenellekään.
 Esimerkiksi kyselytutkimukseen osallistuneista satakuntalaisista vanhemmista yli puolet kaipasi apua parisuhteen hoitoon, mutta jättää tuen tarpeen ilmaisematta.
 Puhumattomuus on äärimmäisen harmillista, toteaa Satakunnan sairaanhoitopiirin hanketoiminnan päällikkö  Mari Niemi .
 – Suuri osa ongelmista on sellaisia, jotka ratkeaisivat tai helpottuisivat puhumalla. Tämä säästää sekä aikaa ja rahaa, kun ongelmat eivät pääse paisumaan suuremmiksi.
 "Kukaan puheeksiottamiseen koulutusta saanut ei halua palata enää entiseen aikaan. On huomattu, että kiireen keskelläkin puheelle kannattaa raivata tilaa. Näin säästytään ongelmien paisumiselta", hanketoiminnan päällikkö Mari Niemi kertoo. Mari Kahila / Yle
 Tarjolla ei ole kuitenkaan pelkkää puhetta. Mari Niemi korostaa, että lisäkoulutuksen myötä lapsi- ja perhepalveluiden ammattilaiset osaavat tehdä entistä saumattomammin yhteistyötä. Jokaiselle perheelle kootaan avuksi juuri ne ammattilaiset, joita kyseinen perhe tarvitsee. Perhettä ei pallotella enää luukulta toiselle.
 Puhetta ei irtoa itkun keskellä
 Perhekahvilassa yksi lapsista rallattaa kovaan ääneen laulua siasta. Toinen haluaa juuri nyt vessaan. Siikaislaiset äidit paimentavat yhdessä vauhtiin päässyttä lapsilaumaa.
 Mari Kahila / Yle
 Vihjeitä sille, miksi niin moni pikkulapsen vanhempi vaikenee huolistaan neuvolassa, voi löytää kahvilassa käynnissä olevasta iloisesta hullunmyllystä.
 – Kuvittele nyt, jos neuvolassa käydessäsi lapsilla on tällainen vauhti päällä tai lapsi itkee läpi koko vastaanoton. Ei siinä herkisty helposti juttelemaan, kahden lapsen äiti Miia Leivo toteaa.
 Seitsemännellä kuulla raskaana olevan Eeva Eerikäisen mielestä isätkin olisi hyvä saada neuvolaan. Hänen mukaansa olisi suurta viisautta varata pariskunnille omia tapaamisia.
 – Jos isä ja äiti kutsuttaisiin yhdessä ilman lapsia neuvolaan, voisi puhetta vaikkapa parisuhdeongelmista syntyä ihan eri tavalla.
 Ulvilan neuvolan terveydenhoitaja Katriina Levola kannattaa Eerikäisen ideaa. Ulvilassa vanhempien omia vastaanottoaikoja kokeiltiin aikoinaan muun muassa 5-vuotisneuvolan yhteydessä hyvällä menestyksellä. Käytäntö kuitenkin lopetettiin, sillä resurssit ovat rajalliset.
 Perheet tietävät itse parhaiten
 Suomalaiset perheet saavat koko ajan parempaa ja yksilöllisempää palvelua. Näin vakuuttaa valtakunnallisen lapsi- ja perhepalveluiden muutosohjelman hankejohtaja  Maria Kaisa Aula . Hänen mukaansa alalla on otettu suuria harppauksia viime vuosina.
 Neuvoloiden valmiudet tunnistaa perheiden avun tarpeita ovat selvästi parantuneet. Tästä kertoo Aulan mukaan esimerkiksi se, että kotipalvelua tarjotaan aiempaa enemmän lapsiperheille. Toki siihen on viime vuosina tarjottu kunnille lisää rahaakin.
 Mari Kahila
 – Suurin muutos on käynnissä ammattilaisten työotteessa. Asiakasta kuullaan ihan uudella tavalla. Pitää ymmärtää, että perheet itse tietävät parhaiten mikä heitä auttaa.
 Entisen lapsiasiavaltuutettu Aulan mukaan olennaista on aito vuorovaikutus perheen kanssa. Mukaan perheen tueksi otetaan ammattilaisten rinnalle esimerkiksi isovanhemmat ja lapsen urheiluseuran valmentaja.
 – Ammattilaisen ei enää tarvitse yksin keksiä täsmälääkettä jokaiseen vaivaan, vaan perheitä autetaan isommalla porukalla. Jokaiseen kohtaamiseen tulee saapua avoimin mielin perhettä kuunnellen.
 Onko sinun helppo puhua arjen haasteista neuvolassa? Mikä helpottaisi arjen huolista avautumista? Voit keskustella aiheesta jutun lopussa kello 21.00 saakka.

Uuvuttaako? Palaako hermo? Kuihtuuko parisuhde? Neuvoloissa herätellään huoliaan panttaavia vanhempia puhumaan rohkeasti arjestaan: “Suuri osa ongelmista on sellaisia, jotka ratkeaisivat tai helpottuisivat puhumalla"